Mbomukonzya kuba Mulumi Uuli Kabotu—Ncolyaamba Bbaibbele\nNgazi Yamulindizi | January 2015\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Iban Igbo Iloko Indonesian Isoko Italian Japanese Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Maya Mixe (North Central) Mongolian Moore Myanmar Nahuatl (Northern Puebla) Ndebele Ndonga Nepali Ngabere Ngangela Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Wolaita Xhosa Yoruba Zapotec (Isthmus) Zulu\nNobalumi—Amubagwasye Kuliiba Bamakaintu Banu\nINO ndugwasyo luli buti mulumi ndwayelede kupa mukaintu wakwe? Bantu banji basyoma kuti mulimo mupati wamwaalumi ngwakugwasya mukwasyi wakwe kuba amali manji. Nokuba boobo, bamakaintu bamwi ibajisi zintu zinji zyakumubili tabaliibide mumizeezo—mane bamwi balimvwa kuyoowa. Mucikozyanyo, ba Rosa baku Spain bakaamba boobu kujatikizya balumi babo, “Kubantu bambi bakali kabotu, pele mumukwasyi bakalaalunya.” Ba Joy baku Nigeria baamba kuti, “Ikuti tiindazuminana abalumi bangu, bakali kundaambila kuti, ‘Weelede kucita zyoonse nzyondaamba nkaambo ndili mulumaako.’”\nIno mbuti mulumi mbwanga wazuzikizya mukuli wakwe munzila yaluyando? Ino ncinzi ciyandika kumulumi kutegwa ape lugwasyo luyandika kumukwasyi wakwe, nkokuti “busena bwakulyookezyela” bwamukaintu wakwe?—Rute 1:9, bupanduluzi buyungizidwe.\nNCOLYAAMBA BBAIBBELE KUJATIKIZYA BWEENDELEZI BWA MULUMI\nNokuba kuti mulumi amukaintu baleelene mumeso aa Jehova, Ibbaibbele lyaamba kuti umwi aumwi wabo ulijisi mukuli uugaminide mumukwasyi. Lugwalo lwa Baroma 7:2 lwaamba kuti mukaintu uukwetwe ulaangidwe “kumulawo wamulumaakwe.” Mbubwenya mbuli mbunga zinji mbozibikka basikulanganya zintu, awalo Leza wabikka mulumi kuba mutwe wamukaintu wakwe. (1 Bakorinto 11:3) Balumi beelede kusololela mumikwasyi yabo.\nNobalumi, ino mbuti mbomukonzya kuzibelesya nguzu zyabweendelezi nzyaakamupa Leza? Ibbaibbele lyaamba kuti, “amuzumanane kubayanda bakaintu banu, mbubonya awalo Kristo mbwaakayanda mbungano.” (Baefeso 5:25) Nokuba kuti Jesu Kristo tanaakakwete, cikozyanyo cakwe inga camugwasya kuba mulumi uuli kabotu. Atubone mbwaakacita.\nBUUMI BWA JESU—NCIKOZYANYO CIBOTU KUBALUMI\nJesu wakali kubakatalusya bamwi alimwi akubagwasya. Jesu wakabasyomezya boonse ibakadyaaminidwe amapenzi aabo kuti: “Amuboole kulindime, . . . eelyo ndilamukatalusya.” (Matayo 11:28, 29) Kanji-kanji wakali kubalemununa kumapenzi aabo aakumubili alimwi akubagwasya kuba aacilongwe aa Leza. Tacigambyi kuti bantu banji bakakwelelezyegwa kuli Jesu, nkaambo bakalisyomede kuti ulabalemununa mikuli yabo.\nBalumi mbobakonzya kumwiiya Jesu. Amujane nzila mbomukonzya kubalemununa milimo imwi bakaintu banu. Bamakaintu bamwi balimvwa mbuli mbobakalimvwa ba Rosa balo ibakatongooka kuti: “Ndakali mbuli mubelesi waaŋanda kubalumi bangu.” Mukwiimpana, mwaalumi wazina lya Kweku, uukkomene mucikwati waamba kuti: “Lyoonse ndilamubuzya mukaintu wangu naa kuli mbondinga ndamugwasya. Akaambo kakuti ndilamuyanda, lyoonse ndilabweza ntaamu yakumugwasya kucita milimo yaaŋanda.”\nJesu wakali kubikkila maano alimwi akweetelela. Mukaintu umwi mucete wakaciswa bulwazi bucisa kapati kwamyaka iili 12. Naakamvwa kujatikizya maleele ngaakali kucita Jesu, “wakali kulyaambauzya kuti: ‘Kuti ndijate buyo cisani cakwe caatala ndilapona.’” Ncaakaamba cakali camasimpe! Wakasika afwaafwi a Jesu akuguma maaya aacisani cakwe, eelyo wakapona mpoonya-mpoonya. Nokuba kuti basikulangilila bamwi ambweni bakayeeya kuti mukaintu ooyu wakacita citeelede, Jesu wakazyiba kuti wakalipengede kapati. * Calubomba wakamwaambila kuti: “Mwanaangu, . . . utakaciswi kabili kubulwazi oobu ibwali kukupenzya.” Mbwaanga wakalibuzyi kabotu bulwazi bwakwe, tanaakayanda kumujazya nsoni naa kumunyemena pe. Aboobo wakatondezya bwini mbwaakabede—ikuti wakali mwaalumi silweetelelo.—Marko 5:25-34.\nBalumi mbobakonzya kumwiiya Jesu. Ciindi mukaintu wanu natalimvwide kabotu, amutondezye kuti mulamubikkila maano kapati alimwi amumukkazikile moyo. Amusoleke kubona zintu mbuli mbwazibona alimwi akumvwisya bukkale bwakwe. Mucikozyanyo ba Ricardo bapandulula kuti, “Ikuti ndabona kuti mukaintu wangu ulicimidwe, ndilasolekesya kutaamba majwi aakonzya kumupa kwiindila kucimwa.”\nJesu wakali kubandika abasikwiiya bakwe. Jesu wakali kubandika kapati abeenzinyina. Wakaamba kuti, “Ndamuzyibya zintu zyoonse nzindakamvwa kuli Taata.” (Johane 15:15) Masimpe kuti zimwi ziindi Jesu wakali kuyanda kuba alikke alimwi akuba aciindi cakupaila. Pele kanji-kanji wakali kubaambila basikwiiya bakwe bwini mbwaakali kulimvwa. Masiku aakuti juunza ulajaigwa mbuli kuti ncigwebenga, wakabaambila caantangalala kuti ‘wakalipengede kapati mumoyo’ akaambo kamapenzi aakali afwaafwi kumucitikila. (Matayo 26:38) Nokuba kuti zimwi ziindi nzyobakali kucita zyakali kumutyompya, Jesu tanaakaleka kubaambauzya beenzinyina.—Mateyo 26:40, 41.\nIkwiiya cikozyanyo ca Jesu kulakonzya kugwasya mwaalumi kuba mulumi alimwi ausyi uuli kabotu\nBalumi mbobakonzya kumwiiya Jesu. Amubandike—kuzwa ansi aamoyo—amukaintu wanu. Mukaintu inga watongooka kuti mulumaakwe tajisi penzi kwaambaula abantu mubuleya, pele aŋanda taambauli pe. Kulubazu lumbi, amubone mbobalimvwa ba Ana ciindi balumi babo nobabandika ambabo cakulikwaya, “Ndilazyiba kuti balandiyanda ncobeni alimwi ndilimvwa kuti mbalongwe bangu.”\nAmucitantamuke cilengwa cakusubula bakaintu banu kwiinda mukutaambaula ambabo. Mukaintu umwi wakaamba boobu, “Ikuti ndacita cintu cimwi capa kuti balumi bangu banyeme, bakali kuleka kundaambauzya kwamazuba aali mbwaabede. Bakali kundipa kulimvwa kuba amulandu alimwi akusulaikwa.” Pele ba Edwin, balasoleka kwiiya cikozyanyo ca Jesu. Baamba kuti: “Ikuti ndanyema, tandaambauli mpoonya-mpoonya, pele ndilalindila kuti kwiinde ciindi cili mbocibede kutegwa twaabandike makani.”\nBa Joy ibaambwa kumatalikilo aacibalo eeci, babona kucinca kupati mubalumi babo kuzwa nobakatalika kwiiya Bbaibbele a Bakamboni ba Jehova. Ba Joy baamba kuti, “Balumi babo bacinca kapati alimwi balasolekesya kutondezya luyando kwiinda mukwiiya Jesu.” Mamiliyoni aabanabukwetene balagwasyigwa kwiinda mukutobela malailile aaya aamu Bbaibbele. Sena mulayanda kuba mbuli mbabo? Mulakonzya kulomba umwi wa Bakamboni ba Jehova kutegwa mube aaciiyo ca Bbaibbele citabbadelwi.\n^ par. 10 Kweelana a Mulawo wa Musa, bulwazi bwamukaintu ooyu bwakamupa kusofwaala, alimwi kufwumbwa ngwaakaguma wakali kubonwa kuti awalo ulisofweede.—Levitiko 15:19, 25.\nCikwati Cikwati Alimwi Amukwasyi\nJehova, Leza uukkomene uyanda kuti kakuli lukkomano mumikwasyi. Amujane lulayo lwamu Bbaibbele ilukonzya kugwasya bamaalumi, bamakaintu, bazyali alimwi abana.\nMAKANI AAYEEME AMUTWE UULI ACIVWUMBYO Bubi Buliko Mumakulo Aacitika Mumfwulumende\nMAKANI AAYEEME AMUTWE UULI ACIVWUMBYO Bwami bwa Leza—Mfwulumende Iitaciti Makulo\nIBBAIBBELE LILAKONZYA KUBACINCA BANTU Kasimpe Kamu Bbaibbele Kakandigwasya Kujana Bwiinguzi Buzulide\nNobalumi—Amubagwasye Kuliiba Bamakaintu Banu\nSena Tweelede Kupaila Kuli Jesu?\nMabala Amusale naa muyanda kukkopa zyakamwaigwa NGAZI YAMULINDIZI January 2015 | Mfwulumende Iitaciti Makulo\nJanuary 2015 | Mfwulumende Iitaciti Makulo\nNGAZI YAMULINDIZI January 2015 | Mfwulumende Iitaciti Makulo\nMbomukonzya Kuba Muzyali Uuli Kabotu


Nyika Ilibandalele: Kasimpe kamu Bbaibbele Munyika Iipilingene Print\nNyika Ilibandalele: Kasimpe kamu Bbaibbele Munyika Iipilingene\n“Ulainda kubaa busongo ooyo uulizyi kabotu Bbaibbele lyakwe, alimwi kuti kapona kweendelanya ancoliyiisya. Kuli lwiiyo lwazilengwa leza lujanwa mu Bbaibbele, kapati mubbuku lya Matalikilo, Joobo, Intembauzyo, Tusimpi, Mukambausi, Izaya amubbuku lyokwa Ezekiya, kwiinda muciiyo cili coonse cinga cajanwa mu Zikolo zipati amu Maganda muyiilwa zilengwa leza anyika iino. Kuli tubeela twakasimpe tupati tusyangidwe mu Bbaibbele, pele tweelede kusanyangulwa mumuuya wabulemu, nkaambo “[Yahuwah] ulabakazya boonse aabo balisumpula pele upa luzyalo kuli baabo balicesya” - Jakobo 4: 6. [Simalelo] wesu wakati- “ Ndakulumba webo, O Taata, [Simalelo] wajulu anyika, nkaambo Webo wakabasisa zintu eezi basongo abacenjede, akuziyubunwida bana bavwanda mbuli boobu. Inzya Taata nkaambo oobo mbookayanda”- Mateyo 11:26, 26.” (Terra Firma: Earth Not a Planet, Proved from Scripture, Reason, and Fact, David Wardlow Scott, p.166)\nAnsi aawa, tulatondezya twaambo tumwi ooto twakapa kuti nkamu ya WLC ikumbatile masimpe aakuti “Nyika Ilibandalele naa ililandabele.” Ootu twaambo tatuli twaambo tulikke pe ntotukonzya kupeda bumboni bwa mbaakani eeyo mpotwiimvwi swebo pe. Pele eeci, ceelede kukosozya makani akaambo akukulwaizya muntu uli woonse kuti alitalikile lwakwe mwini kuvwuntauzya ciiyo ciyandika eeci alimwi cikopa maanu kapati, mumuuya wakusyomeka.\nTacili cintu cuubauba kusukumina ambali zintu zyoonse nzyookazyibide kucengwa mulwiiyo lwaanyika, pele kwiinda muluzyalo lwa Taata, cilakonzyeka kucitika eeci. Mupailo wesu ngwakuti webo ubikke ambali mizeezo njojisi kale amanjezyeezya aako anze acibuye camulyango kotana njila mukati kuti utalike kuvwuntauzya masimpe, kutegwa ubaa muzeezo uusalala amuuya wamoyo uusyomeka.\n“Kasimpe kunyina nokayoowa kuvwuntauzyigwa kumaninide pe” (David Wardlow Scott)\nKanjikanji notuswaanganya muzeezo ooyu: Muzeezo wakuti Nyika ilibandalele inga umvwikaanga ulisondokede. Ncencico ncobeni aswebo eeci ncitwaataangunide kuyeeya eelyo notwaajuzyigwa kuciiyo eeci. Katutayandide kukaka cintu cili coonse, alimwi katutanaa vwuntauzya kapati makani aaya, twakanjila mumipailo yakusanyangula kaambo aaka, akukonkezya kuti tuyoosyomeka kubumboni mbotuyoojana, akutobela kufumbwa nkobututozya bumboni oobo. Nikwakainda mvwiki amyezi minjaanji yakulilangaula mumyoyo yesu, akusanyangulisya kabotu kabotu, lino kukonkezya kwesu nkwakuti “muzeezo wakuti nyika ili bundumene mbuli bbola” nguusondokede.\n“Ooyo uuwviila kaambo nkataninga teelela, nkufubaala abweemya kuli nguwe.”\n(Tusimpi 18:13, KJV)\nBumboni bwa Bbaibbele bugwasyilizya masimpe aakuti Nyika iliimvwi nji Kiibandalele:\nInyika Iliimvwi nji mucibaka comwe:\nAmuyoowe munsi Lyakwe, nyoonse nomuli munyika: nyika ayalo iliimvwi nji, cakuti tiikonzyi kuzungaanyigwa. (1 Makani 16:30, KJV)\nYahuwah nguulela,Ulisamide bulemu; Yahuwah usamide nguzu, eezyo Walo nzyalisamikide Lwakwe: Nyika ayalo ilisimpidwe, cakuti tiikonzyi kuzungaanyigwa. (Amulange Ntembauzyo 93:1.)\nKobaambila aabo batamuzyi Yahuwah kuti nguulela: nyika ayalo ilisimpidwe cakuti tiikonzyi kuzungaanyigwa: Walo nguyoobeteka bantu mubululami. (Amulange Intembauzyo 96:10.)\nKomutembaula Yahuwah, O muuya wangu. O Yahuwah Elohimu wangu, webo uli mupati kapati; webo usamide bulemu akubekabeka. . . . Nduwe Ookalazyika musemo wanyika, kuti utakazwisyigwi lyoonse kutamani. (Amulange Intembauzyo 104:1, 5.)\nInyika azilengwe zyajulu zyikobeledwe aa mulengalenga:\nMpoonya Elohimu wakati, Akube mulengalenga akataa meenda, kuti waandaanye meenda kuzwa kumeenda. Nkabela Yahuwah wakabamba mulengalenga, akwaandaanya meenda aakali kunsaa mulengalenga kuzwa kumeenda aakali atalaa mulengalenga: nkabela cakacitika oobo. Mpoonya Elohimu wakaita mulengalenga kuli ndi Julu.Eelyo igoko acifumofumo bwakali buzuba bwabili. (Amulange Matalikilo 1:6-8.)\nAawa tujana kuti Yahuwah wakalenga lukwakwa lwajulu kwiinda mukwaandaanya “meenda aayo aakali kunsaa mulengalenga kuzwa kumeenda aakali atalaa mulengalenga.” Kwiina abumbi mbocinga cainda kusalala kwiinda waawa pe; kuli meenda ncobeni kunsaa mulengalenga aatala lya mulengalenga.\nAmumutembaule walo, inywe nomajulu aamajulu, alimwi inywe nomeenda aali atalaa majulu. (Intembauzyo 148:4, KJV)\nKweendelanya bwaamba Matalikilo 1:6-8, caamba kuti kuli meenda kunsaa mulengalenga aatala lya mulengalenga.\nIbbala lyakasandulwa kuti “mulengalenga” aawa ngu H7549:\nNcoliiminina kweendelanya a BDB:\n1) cibaka cipapalele (ciyumu), cibanda, mulengalenga\n1a) cibanda (cipapalele mbuli tabule, kutabilila)\n1b) mulengalenga (ciyumwido cajulu citabilila meenda atala lyaco)\n1b1) cakali kuteelelwa aba Hebulayo kuti nciyumu alimwi cikwabilide 'meenda' atalaa ncico\nBDB ulanganya mulengalenga kuti wiiminina “ciyumwido cajulu citabilide meenda atala lyaco,” alimwi ulayungizya akuti cakali “kulangwa aba Hebulayo kuti cakali cintu ciyumu ciyumwide 'meenda' atala lyaco.”\nMuyanda wabbala H7549 ( râqîya') ngu H7554 ( râqa ') eelyo lyaambwa mubbuku lya Strong kuti:\n“muyanda wabbala lyakaindi; kutwa nyika (citondezyo kuyandisya amoyo woonse); kukwakwamuna (mbuli kubelesya nsando); kuvwumbilila (alubulo mbuli masenke): - kufula, kukwazamuna (atala, kukwakwamuna mbuli masenke), kuganta, koolola” - Strong's Concordance\nMulengalenga ooyo uuyumwide meenda atala lyawo kulangika kuti ngomuyanda wabbala lyakuti ciyumu, mbuli cintu cakwakwamunwa ansando kuti cibe mbuli senke nokuba cikwankwani cipapalele.\nMangwalo aya kumbele kwaamba kuti zilengwa leza zyamulengalenga zyakabikkwa mukati ka mulengalenga ooyu.\nMpoonya Elohimu wakati, Akube mimuni mumulengalenga wakujulu kuti yaandaanye buzuba kuzwa kubusiku; alimwi ibe zitondezyo, zyaziindi zyamwaka, amazuba, amyaka: Alimwi ibe mimuni mumulengalenga wakujulu kuti ipe mumuni atalaa nyika: nkabela kwakaba oobo. Mpoonya Elohimu wakabamba mimuni mipati yobile; mumuni mupati kuti kuuyendelezya buzuba, alimwi amumuni musyoonto kuti kuuyendelezya busiku: walo wakabamba anyenyezi azyalo. Alimwi Elohimu wakiianzika mumulengalenga wakujulu kuti ipe mumuni atalaa nyika, Alimwi akweendelezya buzuba abusiku, alimwi akwaandaanya mumuni kuzwa kumusinze: alimwi Elohimu wakabona kuti cakali cibotu. (Amulange Matalikilo 1:14-18.)\nMangwalo alaamba mumulaka muubauba kuti:\n(1) Kwakali meenda kunsaa mulengalenga alimwi aatalaa mulengalenga. (Amulange Matalikilo 1:6-8)\n(2) Zilengwa leza zyakujulu zyakabikkwa mukati kamulengalenga. (Amulange Matalikilo 1:14-18.)\nMulengalenga ncintu ciyumu ciimvwi akataa zilengwa leza:\nMucibalo citobela aawa, Elihu mumubandi wakwe a Joobo wakayumya kwaamba ceeco ncotwaiya kale kuzwa Kumalengelo mubbuku lya Matalikilo, kuti mulengalenga waandaanya meenda alimwi uutabilide zilengwa leza zyakujulu muyumu akwiima nji. Amubikkile maanu kuti Elihu nabelesya bbala lya H7554 ( râqa '), imuyanda wabbala lya mulengalenga, eelyo liiminina kuti “kukwakwamuna (kwiinda mukubelesya nsando); kuvwumbilila (amasenke naa cikwankwani calubulo): - kufula, kukwakwamuna, kuladamuna (atala, koolola, muzikwankwani), kugantaganta, kuladamuna.”\nHena webo anguwe wakaanzika [H7554 ( râqa ')] mulengalenga, muyumu nta, alimwi uuli mbuli cimbonimboni? (Joobo 37:18, KJV)\nLino, atusanyangule kampango aako kaambwa ziindi zinjaanji kuti katabilila muzeezo wakuti nyika nimbumbulu alimwi ilibundumene mbuli bbola:\nNgonguwe uukkede atalaa kuzinguluka [H2329- chûg ] nyika, alimwi bantu bayo bali mbuli nsozi; ooyo wakaanzika majulu mbuli ndembela, akulandabika ngawo mbuli civwuka cakukkalila. (Izaya 40:22, KJV)\nIbbala libelesyegwa waawa lyaamba “ kuzinguluka” ngu H2329] ( chûg). Lyaamba cigaminina kuti kuzinguluka, nzila yakuzingulukila, alimwi inga lyaambilizya akuti mulengalenga wakujulu. Kunyina pe nolyaamba kuti “bbola” nokuba “cinkuli”.\n1) kuzinguluka, nzila yakuzinguluka, kucingilila\n2) (BDB) mulengalenga (wamajulu)\nIbbala lya H2329 ( chûg) kunyina nolyaambilizya cintu cili mbuli bbola naa cinkuli. Mushinshimi Izaya, keendelezyegwa a Moza usalala, wakasala mabala aayebeka aawa; walo taakabulide bbala lyakuti “bbola” pe, mbuli mbomunga mwabona mukampango katobela:\nWalo uyookuwaala ncobeni webo mbuli bbola [H1754- dûr] munyika ili kulaale . . . (Izaya 22:18, KJV)\nIzaya, eelyo naakali kwaamba bbola wakalemba bbala lyakuti H1754 ( dûr) kutali lya H2329 ( chûg). Ootu ntwaambo twaandeene.\nCintu ciyandika kubikkila maanu aawa ncakubona kuti bbala lya H2329 ( chûg) inga lyaambilizya akuti “mulengalenga wamajulu”, eeco ncecintu cilibonya kabotu kuti ncoliiminina mbulyaabelesyegwa mukampango aaka.Atulange bbala eeli alimwi:\nNgonguwe uukkede atalaa kuzinguluka [H2329] - chûg] nyika, alimwi bakkede mulinjiyo bali mbuli nsozi; nguuyalide majulu [8064 – shâmayim] mbuli mulembo, alimwi ngowaalandabika mbuli civwuka cakukkalila. (Izaya 40:22, KJV)\nAaka kampango katwaambila kuti Yahuwah ulikkede atalaa mulengalenga wamajulu atalaa Nyika1 alimwi kuzwa kulubazu Lwakwe ooko, bantu bakkede aNyika balibonya mbuli nsozi. Yahuwah, ncobeni, nkwali koonse koonse alimwi tacaambi kuti inga watyankila meso Aakwe kuti ababone kabotu bantu bakkede a Nyika pe, pele cifwanikiso eeco Izaya mushinshimi ncatondezya cilamvwika munzila iisalede.\nEeci cibalo citwaambila kuti Yahuwah nguulandabika majulu [H8064 - shâmayim] mbuli “mulembo” alimwi ulaanzika majulu mbuli “civwuka”. Ibbala libelesyegwa kwaamba “majulu” aawa ndibbala ndeenya lyaambwa ku Matalikilo liiminina mulengalenga:\nAlimwi Elohimu wakaita mulengalenga [H7549 - râqîya' ] kuti Ijulu [shâmayim]. Nkabela igoko naa mangolezya acifumofumo bwakali buzuba bwabili. (Amulange Matalikilo 1:8.)\nMushinshimi Izaya ncasoleka kwaamba aawa ncakuti Taata Yahuwah ukkede atalaa mulengalenga ooyo waanzikidwe atalaa Nyika mbuli civwuka. (Lyoonse Mangwalo alainduluka kwaamba kuti Yahuwah nguulandabika majulu, naa shâmayim : Intembauzyo 104:2, Joobo 9:8, Izaya:40:22; 42:5; 44:24; 45:12; 51:13, Jelemiya. 10:12; 51:15, Zakaliya. 12:1)\nMushinshimi Izaya utwaambila kuti Taata Yahuwah ukkede atalaa mulengalenga ooyo ngwalandabika atalaa Nyika mbuli “mulembo” naa “civwuka”. (Amulange Izaya 40:22.) Aaka kampango inga tiikamvwugwa munzila yamusyobo ooyu kuti nyika niyali muciimo cambumbulu, bbola nokuba cinkuli.\nElifazi, mubbuku lya Joobo, ulazumina akusandulula ooku, nkaambo walo waamba kuti Yahuwah uleendeenda atalaa chûg(H2329]), ibbala ndeenya ndyaakabelesya alakwe Izaya naakali kwaamba mulengalenga wajulu:\nJ.P Green mbwainduluka kwaamba Joobo 22:14- “a mulengalenga  – majulu  – Walo uleendeenda”\nMakumbi aasisinkene ncecilivwumbyo cakwe, kutegwa atabonwi; alimwi uleendeenda kuzinguluka [H2329] - chûg] wa kujulu [H8064 – shâmayim]. (Joobo 22:14, KJV)\nElifazi wakali kusyoma ncobeni kuti Yahuwah wakakkede [ukkede] atala lya mulengalenga.\n“Hena Eli tali mubulamfu bwa kujulu[H8064 – shâmayim]? Alimwi amulange bulamfu bwa nyenyenzi, mbozili kulaale!” (Amulange Joobo 22:12.)\nSolomoni, mubupanduluzi bwakwe mwapandulula makani aa Malengelo, uyumya kwaamba ncitwaiya kale kusikila waawa kuzwa muli zyeezyo zyakalembwa a Mozesi, Izaya amulembi wabbuku lya Joobo:\n“Eelyo naakasimpika majulu [H8064 – shâmayim], Ime ndakaliko: eelyo naakabikka mubalo [H2329 – chûg] atalaa lyamaanzi malamfu: Eelyo walo naakabikka makumbi kujulu: naakayumya musemo watusensa twa meenda malamfu: Eelyo walo naakabikkila lwizi migaano yalo, kuti meenda atasotoki mulawo wakwe: eelyo walo naakabikka musemo watusensa twanyika.”(Tusimpi 8:27-29,KJV)\nAawa alimwi, tulajana bbala ndyeenya lyakabelesyegwa mukwaamba mulengalenga, nokuba majulu , ibbala lyakuti: chûg H2329\n“Amulumbaizye Nguwe, inywe nozuba amwezi: amulumbaizye Nguwe, inywe nonyenyezi zyamumuni. Amulumbaizye Nguwe, inywe nomajulu aamajulu, andinywe nomeenda aali atalaa majulu. . . .nkaambo zina Lyakwe lilikke ndelyeebeka; bulemu Bwakwe bulaatala lya nyika ajulu.” (Intembauzyo 148:3-4, 13.)\nSolomoni mukampango kalaatala aawa, wiinduluka kwaamba mumajwi amwi eeco Yahuwah ncaakacita mumvwiki ya Malengelo (Amulange Matalikilo 1:2.) Mubwini, kulangikaanga Solomoni wakali kwaamba waawo mulengalenga mpuusimpidwe mumeenda malamfu, nkaambo walo ulasalazya kwaamba namanizya kwaamba kubamba majulu [H8064 – shâmayim] kuti chûg H2329 lyakaanzikwa “atalaa bulamfu bwameenda.” Bupanduluzi abumwi buteeleleka mbwakuti Solomoni aawa, waamba mulenga wacaanda ooyo ngwaakabamba Yahuwah kutegwa akungilile lwizi loonse antoomwe, nkaambo uya kumbele kusalazya kwaamba kuti:\nWakapa lwizi mulazyo wakwe, kuti meenda atasotoki mulazyo wakwe: eelyo naakabikka musemo wanyika (Tusimpi 8:29, KJV)\nKutabikkila maanu aawo ayeeme bupanduluzi buli boonse mpayaamide muntu, kuli cintu comwe buyo camasimpe: kunyina pe nyika mpoyaambwa kuti ili muciimo cambumbulu, bbola nokuba kubundumana mbuli cinkuli pe. Zyoonse zyaambwa muBbaibbele kusikila waawa zilatondezya cakutamamanya kuti nyika ilipapalede alimwi ilikobeledwe a lukwakwa lwa mulengalenga wakujulu.\nLino atuvwuntauzye cilengaano ceebeka cimwi eeco ncaakalemba mushinshimi Ezekiya:\n“Lino cakacitika kuti mumwaka wamakumi otatwe, mumwezi wane, mubuzuba bwasanu bwamwezi ooyo, eelyo Ime neekakkede akataa bazike kumbalaa mulonga wa Cheba, majulu [H8064 – shâmayim] akajulwa, mpoonya mebo ndakabona zilengaano zya Elohimu. . . . Alimwi ndakalanga, akubona kapepele kakazwa kuzyila kunyika, akkumbi nanka joba lipati, amulilo kuuvwumbilidwe mukati, akusalazya kapati mumbali lyawo, alimwi mukati kawo kwakali musyobo uulibonya mbuli kusubila , kuuzwa mukati kamulilo.Alimwi kuzwa akata kamulilo ooyo kwakalibonya zilengwe zipona zyone. . . .Ajulu amitwe yabanyama kwakali mweenya [H7549 - râqı̂ya‛] uutandabede, wakali kubalangala mbuli bbwe litakwe musyobo libalangala, wakalitandabede ajulu amitwe yabo. Lino kunsi lyamweenya [H7549 - râqı̂ya‛] ooyo, mababa aabo akalitandabede cakululama, limwi alimwi lyakaliswaneene abbabanyina, alimwi umwi aumwi kajisi mababa obile aakulivwumbya mubili wakwe. Nkabela nibakali kweenda, ndakamvwa cikwala camababa aabo mbuli cikwala camaanzi aavwuuma, mbuli ijwi lya Singuzyoonse, cikwala cakubandika mbuli cikwala camakamu makamu aabasilumamba. Lino baime buyo, bakavwunga mababa aabo. Mpawo kwakamvwigwa ijwi lizwa kumweenya [H7549 - râqı̂ya‛] uuli atala lyamitwe yabo, nibakaimvwi akuvwunga mababa aabo. Alimwi kujulu lyamweenya [H7549 - râqı̂ya‛] ooyo wakali atalaa lyamitwe yabo kwakaboneka cili mbuli cuuno cabwami, cakali mbuli ibbwe lya-Safiro, nkabela atala acintu eco cakali mbuli cuuno akakede mbuli muntu. Lino ndakabona mbuli mundalila uusalalisya mbuli mulilo uuli mukati kansaka nanka mucikko. Kuzwa mucikungu cakwe kuya mujulu, alimwi kuzwa mucikungu cakwe kuya ansi, ndakabona mbuli mulilo. Alimwi kakuli mumuni uumuzyungulukide. Mbubonya mbuli fulicongo uuboneka mujoba nanka mumakumbi ciindi camvula, mbuwakabede mumuni wakazyungulukide. Mbuboobo mbucakabede cilengano cabulemu bwa Yahuwah. Lino nindakacibona, ndakavundama ansi, nkabela ndakamvwa ijwi lyasikwaamba. (Amulange Ezekieli 1:1, 4, 5, 22-28.)\nAawa Ezekieli utwaambila kuti:\n1.Majulu [8064 – shâmayim] akajulwa. (Amulange Ezekieli 1:1.)\n2.Kapepele, ikkumbi pati amulilo zyakaboola kuzwa kunyika.(Amulange Ezekieli 1:4.) “Kunyika” mucibalo eeci , cilangikaanga caamba kuti aciluli camajulu, eeci cakajulilwa kuli nguwe. Joobo awalo ulazumina bupanduluzi oobu: “Wakalandabika kunyika atalaa busena butakwe cintu . . .” (Amulange Joobo 26:7)\n3.Kuzwa mukati kakapepele kamulilo aaka kwakalibonya zilengwe zizumi zyone. (Amulange Ezekieli 1:5)\n4.Nizyaamanizya kulibonya zilengwe zyone eezyo, Ezekieli wakabona mweenya [H7549 – râqîya'] “kuuvwumbilide atalaa mitwe yazilengwe” Ezekieli weelanya mulengalenga naa mweenya kuti “ kkulusitolo utaambiki.” (Amulange Ezekieli 1:22.) Ibbala lisanduludwe kuti “kkulusitolo” aawa ndyakuti H7140 (qerach) eeco ciiminina “caanda.”Eeci caambilizya kuti meenda aali atala lya mulengalenga aliyumide mbuli caanda (nokuba kulangika mbuli caanda). Eeci cilangika kuti ncencico Mwaapositolo Johani ncaakabona mucilengaano cakwe: “Munsi lya cuuno cabulemu kwakali lwizi luŋaima mbuli cimbonimboni, nokuba mbuli bbwe libalangala. Akataa cuuno cabwami, amumbali lya cuuno cabwami, kwakali zilengwe zyone zipona kazyizwide meso kunembo akusyule. “(Ciyubunuzyo 4:6) Ibbala lyaci Giliki lisanduludwe kuti “Kkulusitolo” aawa ndibbala lyakuti Krustallos (G2930), eelyo libelesyegwa “muzilembedwe zyaci Giliki kwiiminina caanda.” (Vincent's Word Studies) Zinjaanji inga zyaambwa kujatikizya kaambo aaka, pele tuuli muzeezo waciiyo eeci kuti tugamike kusanyangula kwesu kutozya kooko.\n5.Ijwi lyakaita zilengwe zipona kuzwa mumulengalenga [H7549 – râqîya']. (Amulange Ezekieli 1:25.)\n6.Ezekieli wakabona Yahuwah kakkede acuuno Cakwe cabwami atalaa mulengalenga [H7549 – râqîya']. (Amulange Ezekieli 1:26-28.\nAawa Ezekieli, ututondezya cifwanikiso cisalala cokwa Yahuwah kakkede mubulemu Bwakwe acuuno cabwami atalaa mulengalenga, ooyo ulangikaanga ncaanda ciŋaima.\nMushinshimi ulayumya kutwaambila cifwanikiso eeci mucilengaano cimwi:\nMpoonya ndakalanga, alimwi, amubone, mulengalenga [H7549 - râqîya'] kuti wakali atalaa mutwe wama Gelebbemu aayo aakalibonya atalaa mbabo mbuli bbwe lya Safaya, lilangika musyobo mbuli cuuno cabwami. Ezekieli 10:1)\nIzaya, Elifazi, Elihu, a Ezekieli boonse balazumina kuti Yahuwah ukkede acuuno cabulemu cabwami atalaa mulengalenga muyumu. Kulibonyaanga Inyika mukaambo aaka ngamalyatililo ncobeni ookwa Yahuwah:\n“Mboobu mbwaamba Yahuwah, Ijulu [8064 - shâmayim] ncecuuno cangu, alimwi inyika ngamalyatililo aangu: ili kuli ŋanda njimwandiyakila mebo? Alimwi mbuli busena bwangu bwakulyookezyela? (Amulange Izaya 66:1.)\nMubbuku lya Joobo, tulajana mubandi umwi uukondelezya alimwi uuzwide kukulwaizya oomo mwaakali kulyaambauzya Joobo. Mucipati ca 38, Yahuwah wakalibonya kuli Joobo akutalika kumubuzya. Umwi mubuzyo mupati mucibalo eeci ngwakuti:\n“Hena webo wakabona bukwazeme [H7338 – rachab ] nyika? Kondaambila kuti naa ulizyi coonse eeci. (Joobo 38:18, KJV)\nIbbala lyakuti, bukwazeme, aawa ndibbala lya rachab ( H7338), eelyo lyaamba kuti “ bukwazame, kukwakwamuka naa cibanda cipati.” (BDB Lexicon) Ooyu ulibonya kuti inga waba mubuzyo uululeme kuti koimvwi atalaa Nyika iibandalele. Pele ncintu citakwe maanu kuti nyika niyali muciimo cambumbulu mbuli bbola nokuba cinkuli.\nMubbuku lya Daniele, zintu zilembedwe zyaciloto cabushinshimi cokwa Nebbukadinezala zitondezya kuti Nyika ilibandalele naa ilipapalele:\nEezi nzyezilengaano zyamutwe wangu eelyo neekalede abulo bwangu: Ime ndakalikulanga, ndakabona, Cisamu kaciimvwi akataa nyika, Alimwi bulamfu bwaco bwakali bupati. Eeco cisamu cakakomena akubaa nguzu; Bulamfu bwaco bwakasika kujulu, Alimwi cakali kukonzya kubonwa kumagolelo aanyika kuli koonse. (Daniele 4:10-11, KJV)\nNebbukadinezala wakaamba kuti wakalota cisamu eeco cakakomena akulampa cakuti cakali kukonzya “kubonwa kumagolelo aanyika yoonse.” Nokuba kuti eeci cakali ciloto buyo, pele cilatondezya kuti caamba Nyika iibandalele naa iipapalede, nkaambo nyika iipapalede ilikke njiikonzya kubaa magolelo. Ooyu muzeezo tuukonzyi kuba atalaa nyika iili muciimo cambumbulu nokuba iili mbuli cinkuli.\nLino atulange bupanduluzi bwakuzyokela kwa Mufutuli wesu waluyando mubulemu Bwakwe:\n“Lino ndakabona eelyo naakanamatula cinamatizyo cacisambomwi, mpoonya kwakaba kuzungaana kupati kwanyika; alimwi zuba lyakasiya mbi mbuli cisani caboya cisiya, imwezi woonse wakasalala mbuli bulowa, inyenyeezi zya-kujulu zyakalokela anyika, mbubonya mukuyu wazungaanizyigwa aguwo pati mboumbulumusya nkuyu zyawo zikwange ansi. Mpoonya ijulu lyakavwungailwa mbuli bbuku lyakuvwunga nolivwungidwe antoomwe, alimwi zilundu zyoonse ansumbu zyoonse zyakaatulwa mumasena aazyo. Mpoonya bami bamunyika, basizyuuno zyaatala, beendelezi babasikalumamba, ibavwubi,bantu bayumu, ibazike boonse alimwi abantu boonse baangulukide bakayuba mumpangala amumyala yamalundu. Eelyo bakazumanana kwaambila zilundu amyala kuti: “Amutulimbe akutusisa kubusyu bwa Yooyo uukkede acuuno cabwami akubukali bwa Mwanaambelele, nkaambo bwasika buzuba bupati bwabukali bwabo, eelyo ino nguni uukonzya kwiima?” (Ciyubunuzyo 6:12-17, KJV)\nAmubone! Ulaboola amakumbi, eelyo meso oonse ayoomubona, antoomwe abaabo bakamuyasa; alimwi bantu bamisyobo yoonse anyika bayoolyuuma acamba akulila akaambo kanguwe. Akube boobo. (Ciyubunuzyo 1:7, KJV)\nKweendelanya abwaamba Johani Muyubunuzi:\n1.Inyenyezi ziyooloka aNyika. (Amulange Ciyubunuzyo 6:13.) Johani mbuli bashinshimi bamwi, uya kumbele kupandulula makani aaya, alimwi taakali kusyoma kuti nyenyezi zyakali zipati (kwiinda nyika kukomena) nokuba kuba kulaale zyuulunzuma zyabamaile pe. Kuti eeci nicali ncobeni, mbuli bwaamba basyaazyibwene bazilengwa leza mazubaano, inyenyezi yomwe niyali kunga yamwaya Nyika yoonse kuguntana buyo aciindi comwe. Amubikkile maanu kuti Johani waamba kuti nyenyezi “zyakalokela” aNyika; taambi kuti nyenyezi zyakali kufuuma kugama Nyika pe.\n2.Majulu ayoovwungaika mbuli bbuku livwungwa. (Amulange Ciyubunuzyo 6:14.) Aaka nkaambo keendelana abwaamba Mangwalo kuti majulu aliyalidwe mbuli mulembo nokuba kwaanzikwa mbuli civwuka. Oobu bupanduluzi inga bwabula maanu kuti Nyika niyali muciimo cabbola naa cinkuli.\n3.Bantu boonse aNyika bayoomubona kaboola mubulemu. (Amulange Ciyubunuzyo 1:7.) Eeci ncintu cilaa maanu alimwi cikonzyeka kucitika atalaa Nyika iibandalele naa iipapalede, pele tacili cintu cinga cakonzyeka atalaa Nyika ili muciimo cabbola nokuba cinkuli.\n4.Basofweede abateempwi bayoosoleka kulisisa kuzwa “kubukali bwa Mwanaambelele” a “kubusyu bwa yooyo uukkede acuuno cabulemu.” (Amulange Ciyubunuzyo 6:15-16.) Eelyo majulu naavwungailwa mbuli “bbuku livwungailwa,” basofweede bayoobona busyu Bwakwe ooyo uukkede acuuno cabulemu (atalaa mulengalenga naa mweenya wakujulu, naa mweenya uuvwundumene “kuzinguluka [H2329 – chûg] nyika” Izaya 40:33, alimwi bayoosoleka kulisisa lwabo.\nMangwalo aamba kuti aciindi ca Kuboola Kwabili ( Second Coming )kwa Yahushua, majulu ayakuyaamuka “ mbuli bbuku livwungailwa eelyo nolivwungailwa antoomwe,” alimwi kuti “liso lili lyoonse liyoomubona Walo.” (Amulange Ciyubunuzyo 1:7; 6:12-17.) Inga kwayandika zinjaanji zyakwaamba akupelengusya kuti aaya makani ayendelane anyika ili muciimo cabbola nokuba cinkuli. Eelyo julu lyaakuvwungailwa, basofweede bayoomubona Yahuwah acuuno Cakwe cabulemu, alimwi bayoosoleka kulisisa lwabo kuzwa mpabede aawo aali bulemu.\nNzilengwe zili mujulu zyendeenda, kutali Nyika pe.\nMpoonya Joshuwa wakati kuli Yahuwah mubuzuba oobo Yahuwah naakalekela ba Amolaiti kuti bazundwe abana aba Isilayeli, alimwi wakati mumeso aabana ba Isilayeli, Zuba, koima nji atalaa Gibbiyoni; alimwi webo, Omwezi, mumusena wa Ajaloni.\nMpoonya zuba lyakaima nji, awalo mwezi wakaima, kusikila bantu nibakamanizya kujokezya ncibaacitilwa abasinkondonyina. Hena tacilembedwe eeci mubbuku lya Jasha? Mbombubo oobu zuba mbolyakaima kuti nji akataa julu, alimwi tiilyakabindaana kuya kukubbila buzuba boonse oobo (Amulange Joshua 10:12-13.)\nEeci cibalo inga tiicainda kusalala kwiinda waawa: “Izuba lyakaima nji akataa julu.” Joshua wakalailila zuba amwezi kuti ziimikile mujulu. Walo taakaambila Nyika kuti iimikile ileke kupindauka pe. Mbuli basicikolo ba Bbaibbele basyomeka, tweelede kuzumina kusalazyilwa ooku nkotujana mukampango aaka. Yahuwah ulakasya kupindaula Mangwalo kutegwa ayendelane amizeezo yabantu yalwiiyo lwa zilengwa leza eeyo iiyeeme azuba, eeyo iikazyanya aBbaibbele kuzwa ku Matalikilo. Lwiiyo lwamasimpe lwa zilengwa leza (lwakasunkwa akulangilizyigwa kiilibonya ameso) lulazuminana amasimpe aakuti Nyika iliimvwi nji: Experiments and Alleged Coriolis Effect.\nMubbuku lya Izaya, tulajana cilembedwe caayoyelwa moza eeco citwaambila Yahuwah mbwaakalijosya musyule zuba lyakali mujulu, akupa kuti cinzimweemwe cankoloko cibweedele musyule.\n“Amulange, Ime ndajokezya cimvwiide musyule, eeco ceendede munkoloko yokwa Ahazi, tunzumina tuli kkumi. Aboobo izuba lyakabweeda tunzumina tuli kkumi, ooto ntolyakeendede kale kuya kukubbila. (Izaya 38:8, KJV)\nMushinshimi Izaya ulatwaambila mumulaka muubauba kuti “izuba lyakabweedela kubala tunzumina tuli kkumi” Kunyina mubuzyo acintu eeci: Izaya wakali kusyoma kuti lyakali zuba lyakali kweendeenda, kutali Nyika pe.\nYahuwah ulakasya kuti tupe bumboni bwabashinshimi kunsaa mizeezo yabantu balubide alimwi balaalweeno.\nMwami Davida awalo wakali kusyoma kuti lyakali zuba lyakali kweendeenda:\n“Majulu atondezya bulemu bwa Eli; alimwi mulengalenga utondezya milimo yamaanza aakwe. Buzuba abuzuba bulaamba mwaambo, busiku abusiku butondezya luzyibo. Kunyina pe mubandi nokuba mulaka, oomo ijwi lyazyo molitamvwugwi pe. Mundando wazyo ulaunka munyika yoonse, alimwi majwi aazyo alaunka kumagolelo aanyika. Muli nzizyo eezi walo wakasimpa civwuka cakwe nkaambo izuba, lyalo nde Sibwiinga uuzwa mucivwuka cakwe, akukkomana mbuli mulombwana uulaanguzu kuti abalike musinzo. Nzila yalyo izwida kugolela julu, alimwi nzila yakuzinguluka yalyo isikila kumagolelo aajulu: alimwi kunyina cisisidwe kuzwa kukuumpa kwalyo. (Amulange Intembauzyo 19:1-6.)\nBumboni Bugwasyilizya kuti Nyika Ilibandalele naa Ilipapalele:\nAnsi aawa, twasoleka kutondezya asyoonto bumboni bumwi butabilila kwaamba kuti Nyika ilibandalele nokuba kupapalala. Eeci tacaambi kuti mbobumboni bulikke oobu pe. Taali makanze eesu aawa kuti tunjile mumakani manjaanji mutwaambo ootu, mbokuli kuli kale milwi milwi yabumboni muluwo iijatikizya makani aaya iikonzya kujanwa amuntu kufumbwa uusyomeka kuyandaula kasimpe.\nKubula ciimo cakuvwukumana: Kuti Nyika niyali bbola lisika kukwazama bamaile bali zyuulu zyili makumi obile awosanwe mbuli bankamu ya NASA mbobataminina, nkokuti meenda aalo ayelede kuvwukumana lyoonse muli bamaile bali lusele akuyungizya bulamfu bwamusinzo. Eeci inga ceelana mbuli kulangilizya bwiimpukide cintu cili kulaale. Misunko minjaanji yakasoleka kucitwa kusunka cintu eeci, pele yoonse misunko eeyi yakaalilwa kutondezya kuti meenda nokuba nyika kuti zyilivwukumene. Meenda lyoonse alilandabede mubukkwene. Kunyina pe naavwungumana. (Mikonzyano misyoonto)\nMasimpe kuti basyaazyibwene bamayake tababikkili maanu kuvwukumana kwa Nyika nokuba kuli buti eelyo nobapima nzila zyabuyaki mumilimo yabo. (Nokuba kuti bamwi balataminina asyoonto kuti zyizabukilo zimwi zyakayakwa kweendelanya akuvwukumana kwanyika, pele ooyu muzeezo ulalibonya kuli ngwabufubafuba nkaambo kunyina pe meenda aayinda mujungusi lyacizabukilo naatobela mbocivwukumene cizabukilo cili coonse pe. Meenda lyoonse alilandabede: kunyina pe naavwukumene.)\nBeenzya ndeke kunyina pe nobacengamika mutwe wandeke ziindi zyoonse kutegwa lyoonse kabaulukila abulamfu bweelede akuti bataulukili mumulengalenga (eeco nicali cintu ciyandika kuti nibali kuuluka myaanda myaanda yabamaile atalaa nyika iili muciimo cabbola)\nNkaambo kamasimpe aakuti milonga ilatobezya kukunkulikila mumasena munyina cintu cisinkilila, pele ilajanwa kapati mumasena manjaanji kiikunkulika kuya mutala, eeco ncecintu cinga caba mamaile manjaanji aakuvwukumana. (Mukonzyano: Mulonga wa Mississippi ulaselemuka bamaile bali kkumi awomwi kuutaninga swaanganya lwizi ku Nkomwe yaku Mexico.)\nNokuba kuti aciindi cimwi kwakali kuyeeyegwa kuti kuvwukumana kwa Nyika (nokuba meenda) ooko kwakali kupa kuti syule lya bwato libbilile kulibonya kumuntu uulangilizya, pele lino tulizyi kuti eeci cilacitika nkaambo buyo “kamulazyo wakulibonya kwazintu” awaawo aaimvwi yooyo muntu uulangilizya.” Mato manjaanji aabbilide kumeso aalangilizya inga alibonya alimwi kuti alangwa acibelesyo cakulanga zintu zili kulaale loko, nokuba kukomezya cintu cilangwa mukubelesya gilazi likomezya cintu ncolanga.\nMulazyo wakuti cintu cilaa nyika kuti cafusilwa mujulu cilapiluka anyika alimwi tuunasunkwa mubwini pe; inga watambulwa buyo mulusyomo kuti nyika niyali muciimo cabbola. Ooyu mulazyo ncintu ncotwatakabikkila maanu pele twakuutambula kuti nkasimpe kuzwa nitwakacili bana (nkaambo “zikolo” nkotwakayiila zyakatulida masuku atalaa mutwe), pele mubwini, ooyu mulazyo tuukwe maanu pe. Hena tweelede kuteelela kuti kuli nguzu zyamaleele zyiitwa kuti “gravity” zyikonzya kudyaaminina milwi milwi meenda aamulwizi ansi Anyika, pele eezi nguzu tazyikonzyi kukwelela ansi nokaba kakumbi kabusi nokaba kauka kainda kuceya kalaa mapepe? Hena tweelede ncobeni kusyoma kuti kuli nguzu zyamusyobo ooyu zyikonzya kuleta mvwula kuti kiiwa kuzwa ansi kuya mujulu nokuba kukomezya mweemvwe kuya mumbali?....zyoonse eezyi kazyicitika katutakubwene swebo? (Aabo batabilila muzeezo wanguzu eezi mbeenya mbabaamba kuti Nyika ilacenguluka cuulu cabamaile muwoola lyomwe (1000mph) noizinguluka zuba zyuulu zyabamaile zyili makumi cisambomwe aciloba muwoola lyomwe(67,000mph), akubalika mumulengalenga zyuulu zyabamaile zyili myaanda yone amakumi obile mu woola lyomwe (420,000mph). Pele zyoonse eezi nozicitika kunyina pe nokuba kuzuzuma asyoonto webo nkonga mwamvwa nokkede kobala cibalo eeci kunembo lya kkomputa yako. Cilamanukizya cintu eeci!) Lwiiyo lwazilengwa leza lwamazubaano lwaamba kuti “Kobikka ambali ma Bbaibbele aako, bikka ambali maanu ako, mizeezo yako, zyoonse nzyokonzya kwiibaluka akubona ...kotobela ncolikwaambila bbuku lyakucikolo.” Beendelezi banyika balizyi kabotu kuti, “Kuti watalika kubeja alimwi koya kumbele kwiinduluka kubeja, inga watalika kusyomwa.” (Adolf Hitler) Webo kosongoka,Utalubili aawa pe; Dyabooli ulaa mulimo ngwayanda kucita munzila zyacikolo. (kapekupeku kasyoonto: Gravity or Density?)\nMagolelo aanyika alaimpuka lyoonse kuti kolanga ameso buyo( nokuba kuti uli mundeke yuuluka mafiiti zyuulu zyili makumi otatwe mujulu atalaa nyika). Kunyina pe abusena mponga wabonena magolelo aavwungumene aanyika iili muciimo cabbola.\nMagolelo aanyika lyoonse alibonya kulandabala naa kupapalala ncobeni.\nAmubone mulaka wanzoka ulaa mpanda mucifwanikiso ca NASA.\nBunji bwa basilutwe beenzya mato balakatazyigwa eelyo nobeenzya mato aabo Kumusanza wa Nyika eelyo nobeezyeezya kuti Nyika ili muciimo cabbola. Kuti Nyika niyali muciimo cabbola, myeengwe iizwa kujwe kuya kumbo niyali kunga ilasinsinkana kutozya kumusanza. Nokuba boobo, atalaa Nyika Iibandalele, myeengwe eeyi iizwa kujwe kuya kumbo ilatantaana kuzwa Kunyika kuya Kumusanza.\nBantu bakali kweendeenda mumisela yamyaka 1700 a1800, bakali kweezyeezya kuti bakeenda zyuulu zyabamaile zyili makumi osanwe (50000 miles) kusoleka kubanda nsumbu ya caanda Kumusanza lyanyika, yalo mubwini eeyo ninsumbu iili kumagolelo aa Nyika Iibandalele (mbuli James Cook, James Clark Ross, amusinzo wakeendwa a British “Challenger”) Amubikkile maanu kuti mbunga ya NASA yaamba kuti nyika iili muciimo cabbola ilaa bamaile bali zyuulu makumi obile azyosanwe (25,000) kwiizinguluka.\nMisinzo yabufubafuba yuulukwa andeke zyinyamwide bantu (kapekupeku kasyoonto: Down South)\nMasimpe aakuti zintu zili kulaale, nokuba kuti zyilibonya aanga zyili kunzaa magolelo aanyika kumeso, pele tazyiboneki kucengamina kunze lyamagolelo aanyika kumuntu uulangilizya pe ( eeco nceceelede kuba cintu cicitika kuti muntu kali abusena Nyika mpiivwungumene) Atalaa Nyika iivwungumene nguzu zya “gravity” eezyo zyikwela cintu kufumbwa caimpuka kuzwa atalaa nyika kuya mujulu akucibweedezya ansi, mabbola aazwide muya ukasaala ayelede kulibonya kuyanda kukkala ansi eelyo naaimpuka kuya mumakumbi kulaale amuntu uulangilizya.\nMakani aakuti Polaris (Nyenyezi ya Kunyika) ilalibonya kumusanza lya Nyika, pele Nyenyezi ya Kumusanza (Sigma Octantis) tiibonwi ataala Nyika nokuba abusena bwaakatikati kanyika ( azimwi zyilwi zyanyenyezi)\nBweende bwamwaka bulamvwika camaanu atalaa Nyika Iibandalele: Azimunthal Equidistant Map ( Amutyanke a “earth” ansi lyakululyo lwenu mbuli butondezyedwe kutegwa mujane cakulisalila kulanga.) Eeyi nje maapu iibelesyegwa ambunga ya United Nations mucifwanikiso cayo.\nMasimpe ngakuti nkamu ya NASA (nkamu yalumamba yamaseseke) tiinapede cifwanikiso ca Nyika, alimwi acisolekesya kweena bantu...\nCifwanikiso ca Robert Simmon kunembo lya “Mbumbulu Yacijulujulu.” Credit: NASA/W. Hrybyk\nMbunga ya NASA ilalizuminina kuti zifwanikiso zyayo zyakabambwa amakkomputa, kutali kuti nzifwanikiso zyanyika ncobeni pe. Eelyo Robert Simmon waku NASA Syaazyibwene wa Zifwanikiso alimwi Uubamba zifwanikiso naakabuzyigwa kuti, “Ncintu nzi ncookacita ciinda kubotelezya mumulimo wako ku Goddard?” wakavwiila kuti:\n“Ciindi cicaalizya muntu uli woonse naakabwezede cifwanikiso kuzwa atalaa Nyika eeco cakali kutondezya mweenya woonse (kubbazu lyomwe), cakali ciindi camu 1972 niyaali kuuluka ndeke ya Apollo 17. Mincini ya NASA Yakulangilizya Nyika yakabambidwe kutobezya buumi bwaanyika. Kusikila mu 2002, twakabaa makani manji aakuti tukonzye kubamba cifwanikiso ca Nyika yoonse. Nkabela twakacita oobo. Cintu cakali kukatazya kapati cakali cakubamba lubuwa lwa Nyika mbolulibonya mumyezi yone mumincini. Reto Stockli, lino uuli ku Swiss Federal Office ooko nkobalangilizya bweende anyika, nguwaacita mulimo ooyu kapati. Mpoonya twakazingaila cifwanikiso ca Nyika atalaa bbola. Mulimo wangu wakali wakuswaanganya cifwanikiso eeci, makumbi, alwizi kutegwa cilibonye mbuli bantu mbobaali kuyeeya kuti Nyika mbwiilangika kwiilangila mumulengalenga. Eelyo bbola lyakabaa mpuwo yakuba Mbumbulu yamusyobo Wacijulu-julu. Ime ndakakondwa acintu eeci pele nsyeekalaa muzeezo wakuti inga mpuwo eeyi yamwaika boobo.Tiitwakali kuyeeya kuti inga caba cintu ciluulwa. Ime ncobeni kunyina neekali kuyeeya kuti inga ndaba “Mr Blue Marble” (“Bamisita Bbola Lyacijulu-julu”). Twakaya kumbele kusikila ino kubambulula cifwanikiso eeco, alimwi kuzwa mu 2004 twakatalika kusimba zifwanikiso mwezi amwezi.” (http://www.nasa.gov/centers/goddard/about/people/RSimmon.html)\nMbubuti cifwanikiso Canyika “camusyobo wacijulujulu” mbucaalengwa? Kweendelanya bwaamba baku NASA, “ cifwanikiso cilandabele” cakalengwa kuzwa muzibeelabeela zyazifwanikiso eezyo zyakabwezwa amincini yuuluka mujulu mpoonya akuzingailwa “kuzinguluka bbola.” Mpoonya eeci cifwanikiso cakabambililwa kuti ceendelane akulibonya mbuli bantu mbobaali kulangila kuti inga yalibonya Nyika kuzwa mumulengalenga.”\nMaawe kuli baabo bayandaula kuti bayube kuzwa kumalaile ookwa Yahuwah, alimwi milimo yabo ili mumusinze, aabo baamba kuti, Nguni uutubwene swebo? Nokuba kuti nguni utuzyi swebo? Ncobeni kupindamuna zintu nkomucita kuyoozyibwa mbuli bulongo bwamubumbi: nkaambo hena mulimo weelede kwaambila muntu wuucita kuti, Taakandibumba mebo pe? Nokuba cintu cilengedwe hena inga caambila yooyo waacibumba kuti, Takwe maanu pe? (Amulange Izaya 29:15-16.)\nNguni ngosyoma webo? Bashinshimi bokwa Yahuwah naa nkamu yamaseseke yalumamba ya NASA?\nMboobu mbwaamba Yahuwah;Ulitukidwe ooyo uusyoma muntu, akubamba nyama kuti libe janza lyakwe, alimwi ooyo ulaa moyo waandeene a Yahuwah. Nkaambo uyooba mbuli cibuye munkanda, alimwi takaciboni cintu cibotu nociswenena; pele uyookkalila mumasena aanyina cintu musyokwe, munyika yamunyo iitakkedwe cintu.\nWalelekwa ooyo muntu uusyoma muli Yahuwah, bulangizi bwakwe ngu Yahuwah. Nkaambo uyooba mbuli cisamu cisyangidwe munsaa meenda, eeco cilandabika miyanda yaco munsaa mulonga, alimwi takamvwi kupya, pele matuvwu aaco ayooba aanyanzabili; alimwi takabuli cintu mumwaka wacimpayuma, nokuba kuleka kuzyala micelo. (Amulange Jelemiya 17:5-8.)\n1 Nokuba kuti mbobupanduluzi mbobajisi bantu banji basandulula Bbaibbele, beezyeezya kuti “kuzinguluka nyika” nkwaakali kwaamba mushinshimi Izaya (Isa. 40:22) kuti kwakali kwaamba ciimo ca Nyika kuba mbuli cinkuli. Aaka nkaambo katayi koo Moonga pe. Cintu cini mushinshimi ncaatakali kwaamba ncakusendekezya kuti Nyika ili muciimo ca bbola naa cinkuli.


Evangeli a Bulelo bwa Yahuwah Print\nEvangeli a Bulelo bwa Yahuwah\nEeci cibalo tacili ca-WLC. Eelyo notubelesya zilembedwe aabalembi balaanze lya nkamu, tusimba buyo zyeezyo zyeendelana 100% a Bbaibbele a lusyomo lwesu cino ciindi munkamu ya WLC. Aboobo eezyo zibalo inga mwazilanganya kuti nzya nkamu ya WLC. Twakalelekwa kapati kumilimo yabalanda ba Yahuwah banjaanji. Pele tatukulwaizyi ndinywe nobeenzuma kutalika kubala zyaalembwa abantu aabo. Eezyo nzibaalemba, twakazigwisya mumalembe eesu nkaambo kanjaanji zililubide akubaa tumpenda. Cintu cuusisya ncakuti tucilangaula mbungano yamilimo iitakwe kampenda. Ikuti konyandidwe nkaambo ka [zibalo/milumbe] iitali ya WLC, kobikkila maanu ku Tusimpi 4:18. Kuteelela kwesu nkwakuti kasimpe Kakwe kalazyokoloka, eelyo mumuni nuuyaa kumwesya munzila yesu. Tulakayandisya kasimpe kwiinda buumi, mpawo akukavwuntauzya kufumbwa nkokakonzya kujanwa.\nKakuli bulelo bwa Yahuwah wakali ngomutwe wa bukambausi mu Cizuminano Cipya, pele eeco cakauntuluzyigwa abakambausi bamazubaano. Ooku kugwisya Mulumbe wa Bulelo mubukambausi kwakapyopyonganya cikombelo ca Kumbo cakuti limwi cakasikila mpoceela. Kunze lyaboobo mulumbe wa bu syaacivwulemangu waku Amelika, ooyo uulaa mukondo uuzyila kumyaka ya Amelika wansiku, wakatola busena bwa mulumbe wa Yahuwah, “mulumbe wabulelo.” Ooku kubula mulumbe mubotu kwakaindila cakuti bunji bwa bakambausi abamayi bazikolo zipati inga baide kuluma-luma buyo nobapandulula “mulumbe wa bulelo” (Mateyo. 24:14; Maako 1:14). Aboobo cintu citobela waawo Mulumbe wuubukide uutakonzyi kusandula buumi bwa bantu.\nKaambo Ka Kukambaukila Mulumbe wa Bulelo\nEelyo Johane Mubbizyi naakaboola kazyaa kukambauka kuti, “Amweempwe, nkaambo bulelo bwa Yahuwah bwasika!” (Mateyo 3:2), Aabo bakali kumuswiilizya bakalimvwisyide kuti wakali kwaambilizya musela wakwiiya lufu akulubazu nkobugama buumi ooyo wakaambilizyidwe abashinshimi ba Cizuminano Cakale, eeco nciindi Yahuwah nayootumina mwami Messiah kuti azyikoozyeke basinkondonyina ba cisi ca Isilayeli akujuzya musela mupya waluumuno mumulengalenga woonse. Johane wakaita bantu kuti baleke kucita zintu zyaalikuyandika kaindi kutegwa bakanjile mu Bulelo akutija lubeta luboola.\nNaakaangwa Johane, “Yahushua wakeza kakambauka mulumbe wabulelo akwaambilizya kuti, ‘Cazuzikwa lino ciindi, bulelo bwa Yahuwah bwasika’” (Maako 1:14-15). Luuka utwaambila kuti eelyo Yahushua naakaimikila mu sinagogwe kabala kuzwa mucibeela caambilizya Messiah ncaakalemba mushinshimi Izaya, walo wakajala mulumbe kuti, “Buno buzuba aaya mangwalo azuzikwa kamumvwide ntongola matwi.” Aakale nibaamubuzya kuti naa ngonguwe Messiah wakasyomezyedwe, Yahushua wakaingula wakati “Ndendime”(Maako 14:26) Ciindi cakulindila cakagola. Bulelo bwakasikila muli Messiah. Tiibwakacili bulangizi bwakulangila kulaale, pele lino bwakabaa zina abusyu bujatene aa Mulumbe ooyo.2\nLino mbuwakaindila buyo Mulumbe ooyo mu sinagogwe, Yahushua wakaambila bantu kuti, “Ime ndeelede kukambauka bulelo bwa Yahuwah kuminzi imwi ayalo, nkaambo ngomulimo ooyu ngweekatumwa” (Luuka 4:43). Kufumbwa nkwaakaunka wakaambilizya “makani aakkomanisya aabulelo bwa Yahuwah” (Luuka 8:1). Baapositolo bali 12 abalo bakali kweendeenda aanguwe.\nHena tacigambyi ono kuti’ naakabatuma, wakabalailila “kukambauka mulumbe wa Bulelo” (Luuka 9:1- 2)? Mulumbe wa Maako weendelana amakani aaya ulembedwe kuti, “Aboobo bakaunka kabayaa kukambaukila bantu kuti beempwe” (Maako 6:12), kutondezya mboziswaangene Bulelo amulimo wa kulyeempa. Mpoonya Yahushua wakasala abamwi bali 70 kuti ba “bakaponye baciswa akubaambila kuti, ‘Bulelo bwa Yahuwah bwaswena kuli ndinywe’” (Luuka 10:1, 9).\nCiindi cakulindila cakagola. Bulelo bwakasikila muli Yahushua. Tiibwakacili bulangizi bwakulangila kulaale, pele lino bwakabaa zina abusyu bujatene ambubo.\nMusyule lya kutanta kuya kujulu, mwami wakakkala mazuba 40 antoomwe abasikwiiya “kakanana zintu zijatikizya bulelo bwa Yahuwah” (Milimo 1:3). Mbombubo, mbwaakamanizya mulimo wakwe waanyika mbweenya mbwaakautalika — kaambilizya Mulumbe Mubotu wa Bulelo!\nAmulundu, Naakamana kusyomya basikwiiya bakwe kuti kucinooli Bulelo buyoolibonya mumazuba aaboola, wakabaambila kuti kuzwa ciindi eeco balo beelede kuba bakamboni bakwe (Milimo 1:8). Abalo basikwiiya bakwe Bali 12 bakali kweendeenda aanguwe. Aboobo, hena tacigambyi kubajana kabakambauka “zintu zijatikizya bulelo bwa Yahuwah alimwi muzina lya Yahushua” (Luuka 9:1-2)? Mwaapositolo Paulu, mbweenya awalo, wakayiisya “zintu zyaambilizya bulelo bwa Yahuwah” (Milimo 19:8). Wakabayeekezya Balupatipati ku Efeso kuti wakatola myaka yotatwe “kakambauka bulelo bwa Yahuwah” (Milimo 20:25, 31). Naakaangidwe amunzi wakwe mu Roma, “Bantu banji bakaboola kuli nguwe nkwaakali kukkala, mpoonya wakabapandulwida akukonkezya makani aabulelo bwa Yahuwah” (Milimo 28:23). Ibbuku lya Milimo lijala mulumbe, munzila yakusindinganya, mumajwi aaya, “Mpoonya Paulu wakakkala myaka iimaninide yobile muŋanda yakwe njaakali kubbadela alimwi katambula kufumbwa bakaboolede kuli nguwe, kakambauka bulelo bwa Yahuwah akuyiisya zintu zyaambilizya Simalelo Yahushua Messiah kakkazyikide camba, kakwiina muntu uumusinkila (Milimo 28:30-31). Inga kakuli kudonaika aasyoonto buyo kuti Mulumbe Mubotu wa Bulelo nguwakali mutwe wa kukambauka kwa mumusela mutaanzi. Citobela ncakuti, eeco kuli ndiswe ceelede kuba makanze eesu aswebo.\nCiimo ca Mulumbe wa Bulelo\nMulumbe Mubotu takuli kutambwa kuti “utambule Messiah mumyoyo wako,” nokuba kuti’ Muya Wakwe kuukkalilila mumusyomi uuli woonse. Aboobo Mulumbe Mubotu tuutunginizyi kwaamba buumi butamani bulindila basyomeka lwaakwiinda lufu, nokuba kuti kufumbwa sikwiiya wa Kristu uufwa inga kanooli wuunka kuyooba aa Mwami.3 Mbangaye buyo, ikuti kakuli baliko mu Cizuminano Cipya bakambauka kuguminizya julu. Kunze lyaboobo, bageme kukambauka Bulelo ancociiminina kuzulilwa mumo. Kerygma naa [Mulumbe Mubotu] wamu Cizuminano Cipya waambilizya mulimo ngwaakoonda Yahuwah kwiinda muli Yahushua akutamba baabo baswiilizya kuti batole cibeela mumakanze mapati aamisela ookwa Yahuwah. Ugaminide Yahuwah lwakwe, kutali ndiswe pe.\nKuyungizya waawo, Mulumbe Mubotu uguminizya misela minjaanji, tuuli mulumbe wabuumi bwaanyika buyo pe. Kwiinda mubashinshimi ba Cizuminano Cakale, Yahuwah wakaambilizya kuti uyootumina Munununi singuzu kuti akabambe cizuminano aba Isilayeli akootobeka zintu zyoonse kuti zyeendele muli Nguwe. Woonse malelo aayo bantu ngobapeda bulemu, mumoza amuzintu zyaansi, ayoonyonyoonwa. Yahushua wakaambilizya kuti Bulelo bwa Yahuwah bwakasika [bwakali afwaafwi], alimwi mpoonya wakaita bantu kuti balitole ansi akulibatamika ku nguzu zyabuleli bwakwe. Aciciingano wakazunda Saatani, wakaaba buumi bwakwe kuba cituuzyo ca cinyonyoono, akunununa bweendelezi atalaa zilengwa leza zyokwa Yahuwah eezyo Adamu nzyaakanyanzidwe naakawa. A Kalivali Yahuwah wakapwayila limwi calufu buleli bwa Saatani, nguzu zya cinyonyoono a lumoole lwa lufu, zyakaba “cintu cakuweeluzya buyo akataa misela yabantu.”\nNaakabuka kuzwa kulufu, Kristu wakabbuka kuzwa munkondo yamulengalenga kazundide, akutondezya kuti Yahuwah, kutali bazangi, ngo mweendelezi wa zyoonse. Tede, ikuti Yahushua kali wakanjila akataa lubuwa lwaba sinkondonyina kakwiina uumukoma, nkokuti mazuba aabasindonyina alibalidwe!\nNaakabuka kuzwa kulufu, Kristu wakabbuka kuzwa munkondo yamulengalenga woonse kazundide, akutondezya kuti Yahuwah, kutali bazangi, ngo mweendelezi wa zyoonse.\nLino kakkede kujanza lyalulyo lyokwa Yahuwah, Messiah ulalela acuuno cakwe kusikila basinkondonyina bakabe ndyatilo kumaulu aakwe (Milimo 2:35; 1 Bakolinto 15:23-24). Kunooli nguzu zyamubi zicibeleka, pele kulembedwe kuti nguzu zyamubi zyeendelezyegwa kunsaa bweendelezi bwa Kristu (Bakolose. 2:15; 1:15-16; 1 Bakolinto. 2:6-8). Mbuli bwakaamba mwiyi wabuleza umwi ategwa, “Malelo woonse ayendelezyegwa aa Simalelo wa boonse.”\nOno mbwali Simalelo singuzuzyoonse, Kristu lino ngoweendelezya bweende bwa musela kusikila kumamanino aamazundilo woonse, mumajwi amwi kusikila bwaakuletwa Bulelo bwakwe anyika mumazuba aazya kumbele akubeteka masi woonse, eeco ciyootola busena aciindi cakuboola kwakwe.\nMukumaninizya, Mulumbe ujatikizya zintu zyoonse amuntu omwe-omwe kumugama. Lino Bulelo bwiimvwi mucikombelo. Kuba muntu uuzulilwa mu Bulelo oobo takukonzyi kucitwa abusena aatakwe cintu, mbubwenya mbuli muntu muzwakule mbwatakonzyi kuzulilwa mucisi ca Amelika kakwiina kucubilana abantu bakkala nkuko. Kuli cibeela cabantu boonse beelede kuba bantu babulelo. Eeco cijatikizya milimo azyaabilo zitakonzyi kujanwa kuti kokkede katungu. Mbweenya buyo, taceeleli kwaamba kuti umwi muntu inga waakunjila mubuleli bwa Messiah kwamana kacisyite anze lya cikombelo. Icikombelo, ciyungizya Mulumbe Mubotu wa Bulelo kunyika yoonse akwiita mukowa wabantu kuti ulibatamike kubuleli bwa Yahuwah muli Messiah akukkalilila abasyomeka bali mu Bulelo bwakwe. Kufumbwa ciindi alimwi kufumbwa busena kwaambilizyigwa kuzunda kwa Messiah akuteelelwa, Saatani weelede kubwaatuka busena oobo. Eelyo buleli bwa Yahuwah nobuyaa kukwakwamuka, bwa Saatani buyaa kuceya.\nAboobo cilayandika kuti tuvwunyungule makani ngotukambauka. Hena tukambauka “mulumbe mubotu wabulelo” mbuli ngwaakakambauka Yahushua a baapositolo?\nKutegwa mumvwe makani manjaanji aaciiyo cipati eeci, mukaswaye ku WLC Content Directory:... Yahuwah's Eternal Earthly Kingdom.\n1[Mutwe aaciiyo kuzwa kuciiyo citaanzi] http://empoweringkingdomgrowth.org/ekg.asp?page=11 2 wakabelesyegwa akuzumizyigwa aba Baptist Press.\n2Cakali mbweenya mbokucili kumbelaa mazuba Kuboola Kwabili kupati — ed.\n3Tuyooba “aa Mwami” lilikke buyo twaakutolwa kujulu/kubuka kuzwa kulufu (1 Batesalonika. 4:16-17) — ed.\nEeci cibalo citali ca WLC cakalembwa aba Peter Barfoot.\nEeci cibalo citali ca WLC cakalembwa aba R. Alan Streett, Mufundisi mupati wa ivangeli.\nTwakagwisya mucibalo citaanzi mazina aabakomba mituni ngobayita Taata a Mwana, akubikka mucibaka cangawo mazina mataanzi ngubaapedwe. Kuyungizya waawo, twakajokolosya mutumpango ntotulembulude mazina aa Taata a Mwana mbuli mbwaakali kulembwa kutaanguna abalembi ba Bbaibbele bakayoyelwa Moza. -Nkamu ya WLC


Incito 8, Ibbaibele 1963 (IBBAIB63) | The Bible App\n1Saulo wakazumina akufwa kwakwe.\nImbungano mboyakapenzegwa akumwaisigwa\nKuliboobo buzuba imbungano yamu-Jerusalemu yakatalika kupenzegwa kapati, boonse bakamwaikila muzisi zya-Judaya a-Samariya, pele kwakasyaala baapostolo balike, 2Baalumi basyomi bakamuzika Stefano, bakamu-bungila dilwe pati. 3Kwalo Saulo wakali kuya buundunganya mbungano, wakanjila mumaanda oonse, uya bukwela baalumi abakaintu akubanjizya muntolongo.\n4Aboobo abakamwaika bakeendeenda baya bukambauka makani. 5Ndilyonya Filipo wakasika kumunzi wa-Samariya, wabakambaukila Kristo, 6Eno bantu bakaswiilila amoyo omwe kuzintu ezyo nzyaakali kwaamba Filipo nobakamvwa akubona zitondezyo nzyaakacita. 7Nkaambo myuuya iisofweede yakazwa kubanji babo abakanjidwe njiyo, iloompolola ejwi pati, abanjibanji abayuminide mibili abatyokede baponyegwa. 8Kwakaba kubotelwa kupati kulooyo munzi.\n9Eno kwakali mwaalumi uutegwa Simoni, uwali musonzi mumunzi oyo akuyoosya bantu ba-Samariya, wati muntu mupati. 10Bakamuswiilila boonse, kuzwa kumuniini mane kumupati, bakati, Oyu muntu ninguzu zyaLeza ezyo izitegwa Nzipati, 11Bakamumvwa nkaambo wakabayoosya ciindi cilamfu akusonda kwakwe, 12Pele nobakasyoma Filipo naali kukambauka makani mabotu aa-Bwami bwa-Leza ezina lya-Jesu Kristo, bakabapatizigwa, baalumi abakaintu. 13Awalo Simoni wakasyoma. Naakabapatizigwa wakakakatila kuli-Filipo, wakayoowa naakabona zitondezyo emilimo yenguzu mpati iyali kucitwa.\n14Elyo baapostolo bamu-Jerusalemu nobakamvwa kuti cisi ca-Samariya cakatambula makani aa-Leza, bakabatumina Petro a-Johane. 15Nobakasika oko bakabakombela kuti bapegwe Muuya Uusalala, 16nkaambo tuwalina kuselukila naba omwe wabo, bakabapatizigwa muzina lya-Mwami Jesu pele. 17Nkabela bakababika maanza, bakapegwa Muuya Uusalala. 18Eno Simoni naakabona kuti Muuya Uusalala ulapegwa akubikwa maanza aabaapostolo, wakabaletela mali, 19wati, Amundipe amebo nguzu ezi, kuti kufumbwa ngwenti bike maanza atambule Muuya Uusalala, 20Petro wakamwaambila wati, Mali aaka afwidilile antoomwe ayebo, nkaambo wayeeya kuti cipego ca-Leza caulwa mali. 21Tojisi caabilo nebuba busena kumakani aya, nkaambo moyo wako tuululeme kumbele lya-Leza. 22Sanduka kububi bwako obu, ukumbile kuli-Leza, ambweni kulajatilwa kuyeeya kwamoyo wako, 23Nkaambo ndabona kuti uli mundulwe iilula amukwaangwa bubi. 24Simoni wakavuwa wati, Amundikombele ku-Mwami, entasikilwa neciba comwe cazeezi zintu nzooamba.\n25Aboobo nobakasinizya akwaamba makani aa-Mwami, bakabweeda ku-Jerusalemu, baya bukambauka Makani Mabotu muminzi minjiminji yaba-Samariya.\n26Pele angelo wa-Mwami wakaambila Filipo kuti, Nyamuka uye kumusanza, kunzila iizwa ku-Jerusalemu iiya ku-Gaza, njenkanda. 27Mpoonya wakanyamuka wainka, Eno mwaalumi waku-Etiopiya, muzibe wabwami bupati bwa-Kandake, mwami mukaintu waba-Etiopiya, ngowakali mulangi walubono lwakwe loonse, wakainkide ku-Jerusalemu kuyookomba, 28Eno kukupiluka, wakalikede munkalaki yakwe, uza bubala kuli-Isaya musinsimi. 29Nkabela Muuya wakaambila Filipo kuti, Swena afwaafwi unjile munkalaki eyo. 30Ndilyonya Filipo wakamuzuzaanina, wamumvwa ulabala kuli-Isaya musinsimi. Wati, Sena ulacimvwisya eco ncobala? 31Vakavuwa kuti, Ino ndilakonzya buti, aatakwe muntu uunditondezya? Mpoonya awo wakakumbila Filipo kuti atante, akale awe. 32Eno caandaano ncaali kubala nceeci:\nWakeenzegwa mbuli kabelele kaya kukujayigwa,\nAmbuli kabelele kaumuna kumbele lyauugela,\nMbubonya awalo takajulide mulomo wakwe,\n33Kukulyeetezya kwakwe takabetekedwe kabotu,\nNguni uyooamba izyalani lyakwe?\nNkaambo buumi bwakwe bwagwisigwa ansi,\n34Nkabela muzibe wakamuvuwa Filipo wakati, Ndakubuzya, ino nguni ngwaamba musinsimi kumakani aya? Sa ulyaamba lwakwe mwini, na uamba umbi? 35Filipo wakajula mulomo wakwe, wasaanguna kulugwalo olu ndulonya kumwaambila aa-Jesu, 36Nobakali kweenda munzila, bakasika kwakali maanzi. Muzibe wakati, Ngaaya maanzi, ncinzi ino icindikasya kubapatizigwa? 37Filipo wateeti, Na wasyoma amoyo wako woonse ulakonzya, Wavuwa wati, Ndasyoma kuti Jesu Kristo ngu-Mwana a-Leza, 38Nkabela wakalailila kuti inkalaki iime, bakaselukila mumaanzi boonse babile, Filipo amuzibe, wamubapatizya. 39Nobakazwa mumaanzi Muuya wa-Mwami wakakwempa Filipo. Muzibe taakacili kumubona limbi, nkaambo wakatola munzila yakwe uya bubotelwa. 40Pele Filipo wakajanwa ku-Azotu, waandulula minzi yoonse uya bukambauka Makani Mabotu, mane wasika ku-Kaisareya.\nExplorer les versets de Incito 8


Kali wabaa fwiifwi kuya kukufwa, Jesu wakaambilizya kuti: ‘Aaya makani mabotu aaBwaami ayookambawukwa munyika yoonse kuti bukabe bumboni kumasi oonse mpoonya mamanino ayoosika.’ (Matayo 24:14) Mulimu ooyu wakukambawuka munyika yoonse wakali kuzoozuzikizigwa biyeni? Kwiinda mukutobelezya cikozyano caJesu ncaakatusiila kacili aanyika.—Luka 8:1.\nTweezya kwiinkila bantu kumaanda aabo. Jesu wakayiisya basikwiiya bakwe kukambawuka makani mabotu kun’anda an’anda. (Matayo 10:11-13; Incito 5:42; 20:20) Bakambuwusi bamumwaanda wakusanguna bakapegwa busena mbubakeelede kukambawukila. (Matayo 10:5, 6; 2 baKorinto 10:13) Mbuli mbutucita mazuba aano, mulimu wesu wakukambawuka weendelezegwa kabotu, alimwi imbungano imwi ayimwi ilapegwa ndawu yakubelekela. Eezi zipa kuti tuzuzikizye malayilile aaJesu ‘aakukambawukila bantu akupa bumboni cakulomya.’—Incito 10:42.\nTuleezya canguzu kuyanduula bantu kufumbwa nkubajanika. Jesu wakatondeezya cikozyano cibotu aawo naakali kukambawukila kujanika bantu biingi, mbuli kumbali aalwizi naa kuzikala nkubakali kutekela maanzi. (Marko 4:1; Johane 4:5-15) Andiswe tulaambuuzyania abantu Bbaibbele aawo mputukkwanisizya mbuli mumigwagwa, mumasena aakuzizya, mumasena aakulyookezezya, naa kwiinda mufooni. Tulakambawuka lubo kuli basimayakilane, mbitubelekaabo, mbitwiiyaabo, alimwi abazibbululu kuti katulaacindi cakucita oobo. Kubelekela aamwi ooku, kwakapa kuti mamiliyoni aabantu munyika yoonse bamvwe ‘makani mabotu aalufutuko.’—Intembauzyo 96:2.\nKuli mbuyanda kuzoobuzya makani mabotu aaBwaami bwaLeza na, akuti aambaanzi mubuumi bwabo? Utaleki mulumbe wabulangilizi mulinduwe, pesi utayumini pe ambuuzyania ambabo cakufwambaana mbuli mbukonzya!\nNgaali “makani mabotu” ayelede kukambawukwa?\nBakamboni baJehova baliikucitobelezya biyeni cikozyano caJesu cakukambawuka?\nKumbila uukuyiisya Bbaibbele akutondeezye mbunga ulakonzya kwaabila bamwi nzwaakayiiya kuzwa muBbaibbele.


Kulonga 1 | Bbaibbele lili a Intaneti | Bbaibbele lya Busanduluzi Bwanyika Mpya\nBana Israyeli bavwula mu Egepita ((1-7))\nFarao wabadyaaminina bana Israyeli (8-14)\nBasikutumbusya ibayoowa Leza bafwutula maumi (15-22)\n1 Lino aaya ngamazina aabana ba Israyeli ibakaboola mu Egepita antoomwe a Jakobo, umwi aumwi iwakaboola amukwasyi wakwe:+ 2 Rubeni, Simeoni, Levi, a Juda;+ 3 Isakara, Zebuloni, a Benjamini; 4 Dani alimwi a Nafutali, Gadi a Aseri.+ 5 Alimwi bantu boonse ibakazyalwa kuli Jakobo* bakali 70, pele Josefa wakali kale mu Egepita.+ 6 Mukuya kwaciindi Josefa wakafwa,+ abalo banabokwabo basankwa boonse kubikkilizya abazyalani eeliya bakafwa. 7 Pele bana Israyeli bakazyalana akutalika kuvwula kapati, alimwi bakali kuyaabwiindila kuvwula akuba basinguzu kapati cakuti cisi cakazula mbabo mukaindi buyo kasyoonto.+ 8 Mukuya kwaciindi mu Egepita kwakaba mwami mupya iwatakamuzyi Josefa. 9 Aboobo wakaambila bantu bakwe kuti: “Amubone! Bana Israyeli mbanji alimwi mbaasinguzu kapati kwiinda ndiswe.+ 10 Atubacenjelele. Buyo-buyo banooyaabuvwula, aboobo ikuti kwabuka nkondo, bayoosangana abasinkondoma akutulwana mpoonya bayootija kuzwa mucisi.” 11 Aboobo bakababikkila basilutwe kuti kabababelesya cabuzike kutegwa kababapenzya amilimo iiminya,+ eelyo bakayaka minzi iitegwa Pitomu a Ramese+ kuti ibe ziyobwedo* zya Farao. 12 Pele nobakali kuyaabwiindila kubapenzya, ndendilyo abalo nobakali kuyaabwiindila kuvwula akumwaika mucisi, aboobo bakayoowa kapati akaambo kabana Israyeli.+ 13 Akaambo kaceeci, bana Egepita bakabelesya bana Israyeli cabuzike.+ 14 Bakabayumizyila buumi bwabo kwiinda mukubabelesya milimo yacibbalo yakukanda bulongo, kuuma zitina akubeleka milimo iili yoonse yabuzike yamumyuunda. Inzya bakababelesya mubukkale bukatazya mumilimo iili yoonse yabuzike.+ 15 Mpoonya mwami wa Egepita wakabandika abasikutumbusya ibana Hebrayo, Sifura a Puwa, 16 akubaambila kuti: “Nomutumbusya+ bamakaintu ba Hebrayo, ikuti mwabona batumbuka mwana musankwa, mweelede kumujaya; pele ikuti naa musimbi, tamweelede kumujaya pe.” 17 Pele basikutumbusya aabo bakali kumuyoowa Leza mwini-mwini, aboobo tiibakacita kweelana ambwaakabaambila mwami wa Egepita. Muciindi caboobo, bana basankwa bakali kubaleka kuti bapone.+ 18 Nokwakainda ciindi mwami wa Egepita wakaita basikutumbusya akubabuzya kuti: “Ino mubalekela nzi bana basankwa kuti kabapona?” 19 Basikutumbusya bakati kuli Farao: “Bamakaintu ba Hebrayo tabali mbuli bamakaintu bana Egepita. Balo mbayumu, sikutumbusya katanasika inga nkujana batumbuka kale.” 20 Aboobo Leza wakabacitila kabotu basikutumbusya aaba, alimwi bana Israyeli bakazumanana kuvwula akuba basinguzu kapati. 21 Alimwi akaambo kakuti basikutumbusya bakali kumuyoowa Leza mwini-mwini, kumbele wakabapa mikwasyi yabo beni. 22 Kumane Farao wakalailila bantu boonse kuti: “Mwana musankwa uuli woonse muna Hebrayo iwazyalwa mweelede kumusowela mu Mulonga wa Nile, pele kuti naa musimbi, mweelede kumuleka kuti azumanane kupona.”+\n^ Mu Chihebrayo, “ibakazwa mucibelo ca Jakobo.”\n^ Muminzi eeyi bakayaka matala amaanda aakuyobweda maila azintu zimwi.


Mukamufu wakuZarefati aMusinsimi Eliya | Zyiiyo Zyabana Zizwa muBbayibbele\nChiindi chanzala, Jehova wakabuzya Eliya kuti: ‘Yinka kuZarefati. Mukamufu wankukooko uyookupa chakulya.’ Naakasika kumulyango wamuunzi, Eliya wakabona mukamufu muchete kali kutebba nkuni. Wakakumbila maanzi aakunywa. Naakayinka kuyoomweetela maanzi, Eliya wakamwiita kati: ‘Undeetele achinkwa.’ Pesi mukamufu wakati: ‘Tandikwe chinkwa. Ndilaatufulawa atufuta twakuti tujike amwanaangu.’ Eliya wakamubuzya kuti: ‘Jehova wati sanguna kundijikila chinkwa mpawo fulawa amafuta tazikamani kusikila mvula ikawe.’\nMukamufu wakayinka kung’anda kuyoojikila musinsimi waJehova chinkwa. Muchiindi chanzala, mukamufu amwaakwe bakakkala kabali achakulya mbuli mbaakabasyomezya Jehova. Nongo yakwe yafulawa ayamafuta taakwe nizyakamana.\nKuzwa waawo, kwakachitika chintu chuusisya. Mwana wamukamufu wakachiswa alimwi wakafwa. Mukamufu wakakumbila kuti Eliya amugwasye. Eliya wakabweza mwana wamukamufu akwiinkawe kung’anda yamujulu. Wakamulazika abulo akukomba kati: ‘Jehova ndikumbila kuti uchite kuti mwana ooyu apone lubo.’ Ulizi na kuti nkamboonzi nichakali kuyooba chintu chigambya chakali kuyoochitwa aJehova? Nkaambo taakwe muntu wakali wabusigwa kuzwa chiindi. Alimwi mukamufu ooyu amwanaakwe teebakali maIsrayeli pe.\nPesi mwana ooyo wakaba muumi akutalisya kuyoya! Eliya wakabuzya mukamufu kuti: ‘Bona! Mwanaako wabuka!’ Mukamufu wakabotelwa loko alimwi wakabuzya Eliya kuti: ‘Lino ndaziba kuti uli muntu waLeza. Alubo ndaziba kuti wambuula majwi azwa kuli Jehova akuti alazuzikizigwa.’\n“Amuyeeye bacikwangala, tabasyangi, tabatebuli, tabajisi matala neciba ciyobwedo, kwalo Leza ulabasanina. Nywebo mulayandika kapati kwiinda bayuni.”—Luka 12:24\nMibuzyo: Mukamufu wakuZarefati wakatondeezya biyeni kuti wakali kusyoma Jehova? Tuzi biyeni kuti Eliya wakali musinsimi waLeza wakasimpe?


Babetesi 13 | Bbaibbele lili a Intaneti | Bbaibbele lya Busanduluzi Bwanyika Mpya\nMungelo waswaya Manowa amukaintu wakwe (1-23)\nKuzyalwa kwa Samusoni (24, 25)\n13 Bana Israyeli alimwi bakacita bubi mumeso aa Jehova,+ eelyo Jehova wakabaaba mumaanza aaba Filisiti+ myaka iili 40. 2 Lino kwakali mwaalumi umwi muna Zora+ iwakali wamukwasyi wabana Dani,+ izina lyakwe wakali Manowa.+ Mukaintu wakwe tanaakali kuzyala, aboobo tanaakajisi mwana pe.+ 3 Mukuya kwaciindi mungelo wa Jehova wakalibonya kumukaintu ooyu akumwaambila kuti: “Bona, tozyali alimwi tojisi mwana. Pele uyoomita akuzyala mwana musankwa.+ 4 Lino weelede kucenjela, kuti utanywi waini naa zyakunywa zimbi zikola+ alimwi toyelede kulya cintu cili coonse cisofweede.+ 5 Bona! Uyoomita akuzyala mwana musankwa, alimwi teelede kugelwa mumutwe+ nkaambo mwana ooyo uuyooba mu Naziri wa Leza mbwatiikazyalilwe buyo,* alimwi ngonguwe uyooba kumbele mukuvwuna bana Israyeli kuzwa kumaanza aaba Filisiti.”+ 6 Mpoonya mukaintu wakaunka akuyakwaambila mulumaakwe kuti: “Kuli muntu wa Leza mwini-wini waboolede kulindime, alimwi wali kulibonya mbuli kuti mungelo wa Leza mwini-mwini, wali kuyoosya kapati. Tiindamubuzya ankwaazwa, alimwi kunyina naandaambila zina lyakwe.+ 7 Pele wandaambila kuti, ‘Bona! Uyoomita akuzyala mwana musankwa. Lino toyelede kunywa waini naa zyakunywa zimbi zikola alimwi toyelede kulya cintu cili coonse cisofweede nkaambo mwana ooyo uyooba mu Naziri wa Leza mbwatiikazyalilwe buyo* mane kusikila buzuba mbwayoofwa.’” 8 Eelyo Manowa wakakombelezya Jehova akwaamba kuti: “Akaka Jehova, ndalomba kuti muntu wa Leza mwini-mwini ngootumide aboole alimwi kuti azootuyiisye ncotweelede kucita kujatikizya mwana ooyo uuyoozyalwa.” 9 Aboobo Leza mwini-mwini wakaswiilila jwi lya Manowa, eelyo mungelo wa Leza mwini-mwini wakaboola alimwi kumukaintu naakakkede mumuunda; mulumaakwe Manowa tanaakaliko. 10 Eelyo cakufwambaana mukaintu wakazuza kuyakwaambila mulumaakwe kuti: “Bona! Mwaalumi uulya iwakaboolede buzuba obuya waboola alimwi.”+ 11 Kumane Manowa wakanyamuka akuunka amukaintu wakwe kumwaalumi ooyo akumubuzya kuti: “Sena ndonduwe mwaalumi wakaambaula amukaintu wangu?” Eelyo wakati: “Inzya, ndendime.” 12 Mpoonya Manowa wakati: “Acikacitike ncobeni ncookaamba! Ino mbuti mbwayelede kukomezyegwa mwana, alimwi ino ncinzi ncayoocita?”+ 13 Aboobo mungelo wa Jehova wakati kuli Manowa: “Mukaintu wako weelede kuzitantamuka zyoonse nzyondakamwaambila.+ 14 Tayelede kulya cintu cili coonse cizwa kumisaansa alimwi tayelede kunywa waini naa zyakunywa zili zyoonse zikola+ alimwi tayelede kulya cintu cili coonse cisofweede.+ Zyoonse nzyondakamulailila, weelede kuzicita.” 15 Lino Manowa wakati kumungelo wa Jehova: “Akaka kolindila asyoonto, tukujaile kana kampongo.”+ 16 Pele mungelo wa Jehova wakati kuli Manowa: “Nokuba kuti ndalindila, tandikoolya cakulya canu pe; pele kuti naa muyanda kutuulila Jehova cituuzyo cuumpwa, mulakonzya kucita oobo.” Nkaambo Manowa tanaakazyi kuti wakali mungelo wa Jehova. 17 Kumane Manowa wakati kumungelo wa Jehova: “Ino nduwe ni zina,+ kutegwa aakucitika majwi ngowaamba tukakulemeke?” 18 Pele mungelo wa Jehova wakamwaambila kuti: “Nkaambo nzi ncobuzya zina lyangu, mbwaanga lilagambya?” 19 Mpoonya Manowa wakabweza kana kampongo acituuzyo camaila akuzituula abbwe kuli Jehova. Leza wakali kucita cintu cigambya, Manowa amukaintu wakwe kabalangilila. 20 Lino mulilo nowakali kuya mujulu kuzwa acipaililo, mungelo wa Jehova wakaunkilila mujulu amulilo waacipaililo Manowa amukaintu wakwe kabalangilila. Nobakabona boobo, bakavwuntama ansi. 21 Mungelo wa Jehova tanaakalibonya limbi pe kuli Manowa amukaintu wakwe. Eelyo Manowa wakazyiba kuti wakali mungelo wa Jehova.+ 22 Mpoonya Manowa wakaambila mukaintu wakwe kuti: “Masimpe tulafwa, nkaambo ngu Leza ngotwabona.”+ 23 Pele mukaintu wakwe wakamwaambila kuti: “Ikuti Jehova naali kuyanda kutujaya, naatatambula cituuzyo cuumpwa+ acituuzyo camaila kuzwa kulindiswe, alimwi naatatutondezya zintu eezyi zyoonse akutwaambila nociba cimwi cazintu eezyi.” 24 Nikwakainda ciindi, mukaintu ooyo wakatumbuka mwana musankwa akumuulika zina lya Samusoni;+ alimwi mulombe ooyo naakali kuyaabukomena, Jehova wakazumanana kumulongezya. 25 Mukuya kwaciindi muuya wa Jehova wakatalika kubeleka alinguwe+ ku Mahane-dani,+ akati ka Zora a Esitaoli.+\n^ Mu Chihebrayo, “mbwayakuzwida buyo mwida.”


Matalikilo 25 IBBAIB63 - Lino Abrahamu wakakwata aumwi - Bible Search\nMatalikilo 24 Matalikilo 26\n1Lino Abrahamu wakakwata aumwi mwanakazi, izina lyakwe kali Ketura. 2-Nkabela wakamuzyalila Zimirani, a-Jokisani, a-Medani, a-Midyani, a-Isibaki, a-Sua, 3Alakwe Jokisani wakazyala Seba a-Dedani. Abana ba-Dedani mbaaba: ba-Asuri aba-Letusi aba-Leumi. 4Abana ba-Midyani mbaaba: Efa a-Eferi a-Hanoki a-Abida a-Elidaa, Aba boonse kabali bana ba-Ketura. 5-Nkabela zintu zyoonse nzyaakajisi, Abrahamu wakazipa Izaka. 6-Bana babasimamambe Abrahamu mbaakajisi, Abrahamu wakabapa zipo akubamwaisya kuzwa kuli-Izaka mwanaakwe naakacili muumi, nkabela bakaya kujwe kunyika yakujwe.\n7Lino mazuba aabuumi bwa-Abrahamu ngaakapona akasika kumyaka iili mwanda amakumi aali musanu aabili amusanu. 8-Nkabela kumamanino, Abrahamu naakafwa, kali abucekulu bubotu, kacembeede loko, Elyo wakaya kulibasinsiku bakwe. 9-Lino Izaka a-Ismayeli bana bakwe bakamuzika musempo lya-Makipela kumuunda wa-Efroni mwana wa-Zohari mu-Hiti uuli kunembo lya-Mamre, 10-ngonguwo muunda Abrahamu ngwaakaulide kubana ba-Heti, Nkuko Abrahamu nkwaakazikwa a-Sara mukaakwe. 11-Lino Abrahamu naakamana kufwa, Leza wakalongezya Izaka mwanaakwe, Nkabela Izaka kakede ku-Cikala ca-Lahai-roi.\n12-Ngaaya mazyalani aa-Ismayeli mwana wa-Abrahamu, ngonguwe Hagare mu-Egepita mulanda wa-Sara ngwaakazyalila Abrahamu. 13Ngaaya mazina aabana ba-Ismayeli, balilembedwe mbubakazyalwa: mwana mutaanzi wa-Ismayeli kali Nebayoti, a-Kedara, a-Adibeli, a-Mibisamu, 14a-Misma, a-Duma, a-Masa, 15Hadada, a-Tema, a-Jeturi, a-Nafisi, a-Kedema, 16-Mbaabo bana ba-Ismayeli. Ngaayo mazina aabo mutunzuunzi twabo amumakalilo aabo, bami bali ikumi ababili muzisi zyabo. 17-Lino ngooyu mweelwe wamyaka yabuumi bwa-Ismayeli: myaka iili mwanda amakumi otatwe amusanu aibili, Elyo lumwi wakafwa, waya kulibasinsiku bakwe. 18-Bakali kukala koonse koonse kuzwa ku-Havila kusikila ku-Suri, kunembo lya-Egepita kulubazu lwakuya ku-Asuri.\nJakobo a-Esau mbubakazyalwa\n19-Lino ngaaya mazyalani aa-Izaka mwana wa-Abrahamu. Abrahamu wakazyala Izaka, 20-nkabela Izaka naakaba amyaka iili makumi one, wakakwata Rebeka mwana musimbi wa-Betueli mu-Aramu waku-Padanaramu, mucizi wa-Labani mu-Aramu. 21-Nkabela Izaka wakakumbilila mukazi wakwe kuli-Jehova, nkaambo kali musundi, nkabela Jehova wakaswiilila, elyo Rebeka mukaakwe wakaminta. 22-Lino bana bakali kuzundana mwida lyakwe. Mpawo wakati, Na makani ali boobo, nkaambonzi nencipona? Lino wakaya kukubuzya kuli-Jehova. 23-Nkabela Jehova wakamwaambila kuti,\nMuli misyobo yobile muzyalilo lyako;\nAmikowa yobile iyoozwa mwida lyako.\nUmwi musyobo uyoojata inguzu kwiinda musyobonyina,\nAmupati uyoobelekela muniini milimo.\n24Lino ciindi cakutumbuka nicakasika, kwakabonwa mayanga muzyalilo lyakwe. 25-Mutaanzi wakazwa kasalala, amubili akwe woonse kauli mbuli cibaki caboya, nkabela bakamuulika izina lya-Esau. 26-Musule lyayooyo kwakazwa mwanike wakwe, nkabela ijanza lyakwe lyakalijisi kasindi ka-Esau, aboobo bakamuulika izina lya-Jakobo. Nkabela Izaka kajisi myaka iili makumi aali musanu aumwi naakabazyala.\nEsau mbicaakauzya bupati bakwe\n27-Lino balombe nibakakula, Esau wakaba sikuvwima, bwizubwesaka, pele Jakobo kali muntu waamunzi. 28-Nkabela Izaka kayandisya Esau, nkaambo wakali kulya nyama yakwe, pele Rebeka kayandisya Jakobo.\n29Cimwi ciindi Jakobo naakali kujika musinza, Esau wakazwa musokwe, ulikateede. 30Mpawo Esau wakaambila Jakobo kuti, Wence undisusuzye oyo musinza uusalala, nkaambo ndakataala. (Nciceeco ncaakapedwa izina lya-Edomu.) 31Jakobo wakavuwa kuti, Taanguna kunduuzizya bupati bwako. 32Esau wakati, Langa! Ndaamba kufwa. Obu bupati bulandigwasyanzi? 33-Elyo Jakobo wakati, Taanguna kukonka. Wakakonka, wauzizya Jakobo bupati bwakwe. 34-Mpawo Jakobo wakapa Esau insima amusinza wanyangu. Lino wakalya, wanywa, wanyampuka, waya. Mbuboobo Esau mbwaakasampaula bupati bwakwe.


Ino Kuupaupa Ameso Ninzi? Sena Kuli Nokuyoomana?\nAMUBALE MU Acholi Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Chokwe Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hausa Hebrew Hiligaynon Hmong (White) Hungarian Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisi Kongo Korean Krio Lhukonzo Lingala Lithuanian Luganda Lunda Luo Luvale Macedonian Malagasy Maltese Mambwe-Lungu Maya Myanmar Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quechua (Cuzco) Romanian Runyankore Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tajiki Tatar Tetun Dili Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Wolaita Xhosa Yoruba Zande Zapotec (Isthmus) Zulu\nBAPANAYIOTA bakakomenena ansumbu imwi ku Mediterranean. Kabacili bakubusi, bakali kwaayandisya mapolitikisi. Mukuya kwaciindi bakaba balembi mucipani camapolitikisi mumunzi mobakali kukkala. Mane bakali kuunka kuŋanda aŋanda kuyaabulombelela mali aacipani mobakabede. Nokuba boobo, nokwakainda ciindi, ba Panayiota bakatyompwa. Nokuba kuti bantu bamucipani bakali kwiitana mazina aabulongwe, kwakali lusalululo, kuyandisya zyuuno zyaatala, mazwanga, alimwi amunyono akati kabo.\nBa Daniel bakakomenena ku Ireland mumukwasyi iwakali kubikkila kapati maano kubukombi. Nokuba boobo, ncobayeeyede ncakuti, bapaizi mucikombelo bakali basikuupaupa ameso balo ibakali kuciindizya kunywa bukoko, kuuma njuka, alimwi akubba mali aakali kubikkwa mumbale zyamulumbo. Kunze lyaboobo, bunji bwaziindi ba Daniel bakali kukambaukilwa akwaambilwa kuti bayoopya mumulilo wahelo ikuti babisya.\nBa Jeffery bakali kubelekela makkampani aaku United Kingdom alimwi aaku United States kucita makwebo aakusambala mato mapati kumasi aambi. Balayeeya kuti ziindi zinji basikuula alimwi abamwi ibakali kucita makwebo ngoona bakali kucita makulo ciindi nobakali kubandika abapati-pati bamumfwulumende. Cakuupaupa ameso, bakalilisungwide kwaamba cili coonse kutegwa cizuminano cabo citanyonganizyigwi.\nCuusisya ncakuti, makani aali boobu alidumide kapati. Mazuba aano kuupaupa ameso kulajanika muzintu zyoonse nzyobacita bantu—mumapolitikisi, mubukombi, alimwi amumakwebo. Mumyaambo imwi, ibbala lyakuti “sikuupaupa ameso” lizwa kubbala lya Chigiriki lyakuti hypokrites ilyaamba mwaambi naa sikusobana waacibumbili, kanji-kanji uusama syaamankwamu. Mukuya kwaciindi, ibbala eeli lyakazootalika kupandulula muntu uuli woonse iwakali kulicengeezya kuba muciimo cimwi kutegwa acenge bamwi naa kusumpula mizeezo yakwe mwini.\nKuupaupa ameso kulakonzya kubanyemya aabo bacitilwa calweeno, eeci inga cabikkilizya akunyema, kukalala alimwi akubikkilila. Akaambo kakucimwa, aabo bacitilwa calweeno balakonzya kwaamba kuti: “Kuupaupa ameso! Sena kuli nokuyoomana?” Cikkomanisya ncakuti, Ijwi lya Leza lilapa twaambo tutupa kusyoma kuti kuyoomana.\nLEZA AMWANAAKWE MBOBAKUBONA KUUPAUPA AMESO\nKweelana ambolyaamba Bbaibbele, kuupaupa ameso tiikwakatalisyigwa abantu pe, pele kwakatalisyigwa acilenge camuuya citalibonyi. Kumatalikilo ciindi bantu nobakalengwa, Saatani Diabolosi wakabelesya nzoka kuba syaamankwamu alimwi wakalitondezya kuba muntu uugwasya kutegwa acenge mukaintu wakusaanguna Eva. (Matalikilo 3:1-5) Kuzwa ciindi eeco, bantu banji abalo balibikka muciimo citabeeleli alimwi balacita oobo kutegwa bacenge bamwi akuzuzikizya makanze aabo mabi.\nCiindi bana Israyeli nobakanjila mukakole kabukombi bwakubeja alimwi akuupaupa ameso munzila yakumuuya, Leza wakabacenjezya cakwiinduluka-induluka kujatikizya ntenda yakaliko. Kwiinda mumusinsimi Isaya, Jehova Leza wakaamba kuti: “Bantu aaba balandisikila amulomo wabo buyo alimwi balandilemeka amilomo yabo buyo, pele myoyo yabo iili kule andime.” (Isaya 29:13) Ciindi bana Israyeli nobakaalilwa kweempwa, Leza wakazumizya zisi zimbi kuti zinyonyoone busena bwabo bwakukombela bupati, nkokuti Jerusalemu atempele lyawo. Bana Babuloni mbebakasaanguna kuunyonyoona mu 607 B.C.E. mpoonya wakanyonyoonwa cakumaninina ampi zyabana Roma mu 70 C.E. Cilisalede kuti, Leza takonzyi kulekela kuupaupa ameso kuzumanana lyoonse.\nKulubazu lumwi, Leza alimwi a Mwanaakwe, Jesu balabayanda kapati bantu basyomeka. Mucikozyanyo, kumatalikilo aamulimo wa Jesu, mwaalumi wazina lya Natanayeli wakaboola kulinguwe. Jesu mbwaakamubonena buyo, wakati: “Amubone, muna Israyeli ncobeni uunyina lweeno.” (Johane 1:47) Natanayeli, alimwi iwakali kwiitwa kuti Bartolomayo, wakaba umwi wabaapostolo ba Jesu bali 12.—Luka 6:13-16.\nJesu wakali kuba aciindi cakubandika abasikumutobela, alimwi wakali kubayiisya kubona zintu mbuli mbwazibona Leza. Aboobo kuupaupa ameso tiikwakeelede kujanika akati kabo. Jesu wakacenjezya cakutainda mumbali kujatikizya kuupaupa ameso nkobakali kucita basololi bazikombelo bakuciindi eeciya. Amubone zintu zimwi nzyobakali kucita.\nBakali kucita “bululami” kutegwa babonwe abantu. Jesu wakaambila baswiilizi bakwe kuti: “Amucenjele kuti mutaciti bululami bwanu kumbele lyabantu kutegwa bamubone . . . mbubonya basikuupaupa ameso mbobacita.” Alimwi wakabaambila kuti ciindi nobapa zipego, izipego zyabo tiizyakeelede ‘kubonwa’ abantu. Bakeelede kupaila, pele kutali kupaila kutegwa babonwe abantu. Kuti bacita oobo, bukombi bwabo bwakali kuyooba bukombi bwini-bwini, ibutambulika kuli Usyi.—Matayo 6:1-6.\nBakali kufwambaana kubeteka bamwi. Jesu wakaamba kuti: “Osikuupaupa ameso! Kosaanguna kugusya tanda muliso lyako, mpoonya ulabona kabotu mbonga wagusya kakwa kali muliso lyamunyoko.” (Matayo 7:5) Ikuti muntu kafwambaana kubona kulubizya kwabamwi kakuli awalo ulalubizya kapati, nkokuti muntu uuli boobo ulibikka muciimo cakuti walo tabisyi. Pesi bwini mbwakuti, “boonse balibisyide alimwi balalezya kubulemu bwa Leza.”—Baroma 3:23.\nBakali amakanze mabi. Aciindi cimwi, basikwiiya baba Farisi alimwi abasikutobela kakamu ka Heroda bakamusikila Jesu akumubuzya mubuzyo wakali kujatikizya mutelo. Kabaamba cakufwubaazya, bakaambila Jesu kuti: “Omwiiyi, tulizyi kuti lyoonse waamba masimpe alimwi uyiisya nzila ya Leza mukasimpe.” Mpoonya bakamuteya kwiinda mukumubuzya kuti: “Sena cilizumizyidwe kutela mutelo kuli Kaisara naa pe?” Jesu wakaingula kuti: “Ino mundisunkila nzi, nywebo nobasikuupaupa ameso?” Cakweelela Jesu wakabaamba kuti mbaasikuupaupa ameso akaambo kakuti tiibakali kuyanda bwiinguzi kumubuzyo wabo pele bakali kusola kuti “bamujanine kaambo kumajwi aakwe.”—Matayo 22:15-22.\nBanakristo bakasimpe balatondezya “luyando luzwa mumoyo uutuba amanjezyeezya mabotu alimwi alusyomo lwini-lwini lutali lwakuupaupa ameso.”—1 TIMOTEYO 1:5\nMbungano ya Bunakristo noyakatalisyigwa lya Pentekoste 33 C.E., bantu bakali kuyakwiiya kwaamba masimpe alimwi akusyomeka. Banakristo bakasimpe bakabeleka canguzu kugwisya tumpenda twakuupaupa ameso mumizeezo yabo. Mucikozyanyo, Petro, umwi wabaapostolo bali 12, wakakulwaizya Banakristonyina kuti ‘kabaswiilila kasimpe alimwi akuba aluyando lwabunyina ilutali lwakuupaupa ameso.’ (1 Petro 1:22) Mwaapostolo Paulo wakakulwaizya babelesinyina kuti ‘babe aluyando luzwa mumoyo uutuba amanjezyeezya mabotu alimwi alusyomo lwini-lwini lutali lwakuupaupa ameso.’—1 Timoteyo 1:5.\nNGUZU ZYA JWI LYA LEZA\nNjiisyo zya Jesu azyabaapostolo nzyotujana mu Bbaibbele zicilaanguzu mazuba aano mbubonya mbozyakabede mumwaanda wamyaka wakusaanguna. Kujatikizya makani aaya, mwaapostolo wakalemba boobu: “Jwi lya Leza lilaabuumi alimwi lilaanguzu alimwi lilabosya kwiinda panga lili lyoonse likwengedwe koonse-koonse alimwi lilayasa mane kukwaandaanya buumi amuuya, akukwaandaanya manungo aazifwuwa kumooma, alimwi lilakonzya kuzyiba mizeezo amakanze aamumoyo.” (Bahebrayo 4:12) Kwiiya njiisyo zyamu Bbaibbele akusolekesya kupona kweelana anzizyo kwabagwasya bantu banji kucileka kuupaupa ameso akuba bantu basyomeka. Amubone zyakuluula zyabantu botatwe ibaambwa kumatalikilo.\n“Ndakabona luyando lwini-lwini alimwi akubikkilana maano ncobeni.”—BA PANAYIOTA\nBa Panayiota bakacinca ciindi nobakazumina kutambwa kujanika kumiswaangano ku Ŋanda ya Bwami ya Bakamboni ba Jehova. Kunyina nobakabona muntu uuli woonse iwakali kulitondezya kululama kutegwa bamubone bamwi. Bakaamba kuti: “Ndakabona luyando lwini-lwini alimwi akubikkilana maano ncobeni, icintu nconditanabwene mumyaka yoonse njondakali mumapolitikisi.”\nBa Panayiota bakatalika kwiiya Bbaibbele kusikila babbapatizyigwa. Lino kwainda myaka iili 30. Lino baamba kuti: “Ndakazyiba cini ncondiponena, ikutali ciindi eeciya nondakali kuunka kuŋanda aŋanda kusumpula mapolitikisi, pele ciindi nondakatalika kukambauka kujatikizya Bwami bwa Leza—nzila ilikke iikonzya kutugwasya kuba anyika iili kabotu.”\n“Tiindakali kuyanda kuti Banakristoma kabandibona mbuli kuti ndili muntu uusyomeka kakuli tiindakali kusyomeka pe.”—BA DANIEL\nBa Daniel bakayaambele kapati mumbungano ya Bunakristo eelyo bakapegwa mikuli imwi. Nokwakainda buyo myaka misyoonto, kuli ncobakalubizya, mpoonya manjezyeezya aabo akatalika kubakatazya. Bakaamba kuti: “Nondakayeeya kuupaupa ameso nkondakabona muzikombelo myaka yainda, ndakalimvwa kuti ndeelede kucileka kubeleka milimo njondakapedwe mumbungano. Tiindakali kuyanda kuti Banakristoma kabandibona mbuli kuti ndili muntu uusyomeka kakuli tiindakali kusyomeka pe.”\nCikkomanisya ncakuti, nokwakainda ciindi cili mbocibede, ba Daniel bakatalika alimwi kubeleka milimo njobakalekede lino kabajisi manjezyeezya aasalala, eelyo bakaizumina alimwi mikuli njobakajisi mumbungano. Cikozyanyo eeci cakusyomeka citondezya cicitika kuli baabo ibayanda kubelekela Leza kakunyina kuupaupa ameso. Balaiya “kugusya tanda” muliso lyabo kabatanalisungula ‘kugusya kakwa’ ikali muliso lyamunyina.\n“Ndakeelede kucileka kuba muntu mumpelenge, simakwebo uucibwene kunyengelela. . . . Magwalo akandinjila kapati mumoyo.”—BA JEFFERY\nBa Jeffery, balo ibakali basimakwebo bakaamba kuti: “Nondakali kuyaabulimvwisya Bbaibbele, ndakabona kuti ndakeelede kucileka kuba muntu mumpelenge, simakwebo uucibwene kunyengelela iwakalibambilide kwaamba cili coonse kutegwa ndipegwe mulimo. Magwalo aamu Bbaibbele mbuli lwa Tusimpi 11:1 lwakandinjila kapati mumoyo, lwalo ilwaamba kuti ‘cikkelo cabumpelenge ncisesemyo kuli Jehova.’” Inzya, mukwiimpana abaabo ibakabuzya Jesu kujatikizya mutelo, ba Jeffery bakaiya kucita zintu kakunyina kuba amakanze mabi ciindi nobacita zintu a Banakristonyina alimwi abantu bamwi batasyomi.\nMamiliyoni aa Bakamboni ba Jehova nyika yoonse mboizulwa balasoleka kutobela nzyobaiya mu Bbaibbele. Balabeleka canguzu kutegwa ‘basame buntu bupya ibwakalengwa kweelana akuyanda kwa Leza mubululami bwini-bwini alimwi amukusyomeka.’ (Baefeso 4:24) Tumulomba kuti mwiiye zinji kujatikizya Bakamboni ba Jehova, nzyobasyoma, alimwi ambobakonzya kumugwasya kwiiya kujatikizya cisyomezyo ca Leza canyika mpya. Munyika eeyo “muyooba bululami” alimwi takukabi limbi kuupaupa ameso.—2 Petro 3:13.